Barangan keperluan murah di DUN Rim setiap minggu

RIM 26 Oktober – Ahli Dewan Undangan Negeri (Adun) Rim, Datuk Khaidhirah Abu Zahar akan memastikan jualan barangan keperluan murah dilaksankan pada setiap minggu di Dewan Undangan Negeri (DUN) itu.

“Minggu ini (Sabtu dan Ahad lalu) kita buat di MH Barakah, potongan harga sehingga 20 peratus bagi memastikan penduduk DUN Rim dapat membeli barangan keperluan asas pada harga minima, terima Kasih MH Barakah dan FAMA.

“Saya lakukan ini semuanya untuk DUN kesayangan saya, DUN RIM…barangan keperluan asas murah-murah di MH Barakah dijual di Taman Lipat Kajang Perdana, Jasin,” katanya.


Bajet 2023: Gangguan seksual wanita antara diberi perhatian

KUALA LUMPUR 7 Oktober – Tribunal Anti Gangguan Seksual akan ditubuhkan pada tahun hadapan bagi mengatasi isu gangguan seksual dalam kalangan wanita di negara ini.

Menteri Kewangan, Senator Tengku Datuk Seri Utama Zafrul Tengku Abdul Aziz berkata, selain daripada itu, Pusat Sokongan Sosial Setempat akan dibina sebagai intervensi awal yang menyediakan perkhidmatan advokasi psikologi dan kaunseling disediakan menelan peruntukan sebanyak RM8 juta.


Lima Rumah Prihatin di Ayer Limau dah siap

AYER LIMAU 6 April – Sebanyak lima buah Rumah Prihatin menelan kos lebih RM170,000 siap dibina di kawasan Dewan Undangan Negeri (DUN) Ayer Limau.

Ahli Dewan Undangan Negeri (Adun)nya, Datuk Hameed Mytheen Kunju Basheer jumlah rumah yang disediakan oleh Kerajaan Negeri itu sekali gus melengkapkan keseluruhan 40 buah rumah di Melaka.

Beliau yang juga Exco Kerja Raya, Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer berkata beliau berbesar hati menerima peruntukan untuk membina Rumah Prihatin di kawasannya dan peruntukan diberikan itu bagi membantu keluarga memerlukan berteduh di bawah rumah baharu yang dibina secara percuma itu.

“Bantuan Rumah Prihatin ini adalah bentuk inisiatif Kerajaan Negri dalam membantu rakyat Melaka untuk memiliki rumah sendiri terutamanya daripada golongan yang kurang kemampuan atau yang berdaftar dengan Pengkalan Data Kemiskinan Negara (e-Kasih).

“Menerusi peruntukan itu tiga Rumah Prihatin dilengkapi kemudahan tiga bilik tidur telah dibina, menelan kos sebanyak RM37,500 seunit manakala dua lagi unit Rumah Prihatin juga telah dibina dengan dilengkapi dua kemudahan bilik tidur dengan masing-masing menelan kos RM30,000 seunit,” katanya.

Beliau berkata demikian kepada Melaka Hari Ini selepas Majlis Penyerahan Rumah Prihatin DUN Ayer Limau Daerah Alor Gajah di kediaman Sete Rohkeah Karim di Kampung Ramuan China Kechil, Lubok China, di sini hari ini.

Hadir sama, Pegawai Daerah Pejabat Daerah dan Tanah Alor Gajah, Datuk Saiful Azwa Kapli, Pengarah Bahagian Khidmat Musaadah dan Pembangunan Belia Jabatan Ketua Menteri Melaka, Shaari Samsudin serta tetamu lain.

Dalam pada itu, Hameed berkata pelbagai bentuk bantuan perumahan diperuntukkan buat rakyat di kawasan itu bagi memastikan kesejahteraan dan keselesaan dapat dinikmati golongan terbabit.

Jelasnya, selain peruntukan daripada Kerajaan Negeri, dua buah rumah baharu di bawah peruntukan dari Kementerian Kemajuan Desa Dan Wilayah dijangka siap dibina tahun ini.

“Kami berharap dengan bantuan disalurkan dari Kerajaan Negeri dan Persekutuan ini mampu membina lembaran baharu buat penerima di DUN ini agar sinar baharu ini mampu mensejahterakan keluarga penerima lebih-lebih lagi bakal meraikan Syawal yang bakal tiba,” katanya.


KUALA LUMPUR, 27 Mac – Pemain industri pakej haji berharap kerajaan Arab Saudi dapat meningkatkan kuota untuk rakyat Malaysia mengerjakan ibadah haji di negara itu melebihi 32,000 jemaah sebelum ini.

Ketua Pegawai Eksekutif TH Travel & Services Sdn Bhd Datuk Ahmad Ruzman Ahmad Razali berkata ini kerana sejak 2019 tiada kemasukan jemaah haji dibenarkan ke Tanah Haram ekoran pandemik COVID-19.

“Tahun ini diharapkan ada dan disertai dengan penambahan kuota sedia ada (32,000). Itulah harapan semua orang. Pemain industri berkenaan pakej haji dan umrah terasa (impak) ketiadaan jemaah selama tiga tahun iaitu pada 2020, 2021 dan tahun ini.

“Jika sudah tiga tahun tertunggak yang melibatkan jumlah lebih kurang 90,000 jemaah dan jika kuota 32,000 seperti biasa (sebelum COVID-19) maka ramai lagi akan tertunda dan lambat untuk menyelesaikan tunggakan jemaah,” katanya kepada pemberita di sini hari ini.

Ahmad Ruzman berkata demikian pada sesi taklimat agensi pelancongan umrah dan haji negara oleh Kementerian Luar Arab Saudi di Malaysia di sini hari ini.

Taklimat tersebut melibatkan pengenalan aPemain industri pakej haji harap kuota jemaah haji Malaysia ditingkatkanplikasi baharu yang akan dilancarkan esok bagi memudahkan proses jemaah umrah dan haji serta mempercepatkan operasi Imigresen Arab Saudi di Jeddah dan Madinah serta Kedutaan Arab Saudi di Malaysia.

Ahmad Ruzman berkata Menteri di Jabatan Perdana Menteri (Hal Ehwal Agama) Senator Idris Ahmad kini sedang berada di Arab Saudi untuk lawatan kerja dan berharap dapat membawa pulang berita baik kepada jemaah negara.

Mengenai sesi taklimat melibatkan 106 agensi umrah dan haji Malaysia hari ini, Ahmad Ruzman berkata ia diadakan bagi memudah cara pengendalian jemaah yang akan berkunjung ke Arab Saudi untuk ibadat umrah atau haji.

Beliau berkata dengan pengenalan aplikasi tersebut, syarikat yang terlibat dengan umrah dan haji akan dapat memanfaatkannya dan menambah baik pengendalian jemaah Malaysia sedia ada.- BERNAMA


Malaysia Space-X 2030 pacu pertumbuhan sektor angkasa

Timbalan Menteri berkenaan Datuk Ahmad Amzad Hashim berkata rangka tindakan penyediaan strategi untuk tempoh 10 tahun itu, selaras dengan Dasar Angkasa Negara 2030 khususnya menerusi teras keempat yang menggariskan usaha yang menyumbang kepada ekonomi dan kesejahteraan negara.

Beliau berkata terdapat empat inisiatif utama yang sedang dirancang dan akan dilaksanakan di bawah Malaysia Space-X 2030 antaranya program pembangunan satelit penderiaan jarak jauh.

“Program ini akan dilaksanakan melalui kaedah perkongsian awam swasta (PPP) yang bertujuan mewujudkan peluang kerjasama strategik antara kerajaan dan industri tempatan dalam pembangunan teknologi satelit buatan tempatan,” katanya pada sesi soal jawab di Dewan Rakyat hari ini.

Beliau menjawab soalan Shaharizukirnain Abd Kadir (PAS-Setiu) mengenai perancangan MOSTI untuk membantu pembangunan industri angkasa negara dan seterusnya menarik pelaburan dari luar negara bagi melengkapkan ekosistem angkasa negara.

Mengulas lanjut, Ahmad Amzad berkata program itu berpotensi untuk meningkatkan pertumbuhan industri pembuatan komponen satelit, industri hiliran berasaskan data berteraskan teknologi angkasa dan industri sampingan.

Menerusi Malaysia Space-X 2030, beliau berkata Agensi Angkasa Malaysia (MYSA) juga akan membangunkan Pelan Strategik Industri Angkasa 2030 yang menetapkan matlamat, fokus dan keutamaan pelbagai aktiviti teknologi angkasa bagi memacu industri angkasa tempatan supaya lebih kompetitif serta berdaya saing.

“Inisiatif ketiga adalah pemerkasaan kapasiti infrastruktur angkasa negara. Kerajaan menerusi MOSTI juga telah membangunkan infrastruktur teknologi maju angkasa bertaraf antarabangsa di bawah seliaan MYSA yang merangkumi fasiliti pemasangan, integrasi dan pengujian satelit; fasiliti kawalan misi satelit di Banting serta Stesen Penerima Data Satelit Remote Sensing di Temerloh,” katanya.

Bagi pengukuhan kerjasama antarabangsa dalam sektor angkasa, beliau berkata MOSTI akan mempertingkatkan jaringan kerjasama melalui pemeteraian memorandum persefahaman (MoU) dengan pusat kecemerlangan di negara-negara maju dalam bidang teknologi angkasa.

“Ia bertujuan untuk meningkatkan keupayaan negara berlandaskan  penyelidikan, pembangunan, pengkomersialan dan inovasi (R,D,C&I) termasuk melalui pemindahan teknologi maju berkaitan angkasa seperti teknologi satelit, pelancar, sistem antena dan teknologi kecerdasan buatan dalam pemprosesan data raya yang berkaitan bagi pembangunan kepakaran di sektor industri tempatan,” katanya. – BERNAMA


Bekas ketua kampung tipu sumbangan untuk bina surau didenda RM150,000

IPOH 28 April. – Seorang bekas ketua kampung didenda RM150,000 oleh Mahkamah Sesyen Ipoh hari ini, selepas mengaku bersalah memperdaya seorang bekas Ahli Dewan Undangan Negeri (ADUN) berhubung sumbangan RM350,000 daripada kerajaan negeri Perak bagi pembinaan surau baharu pada 2017.

Hakim S. Indra Nehru menjatuhkan hukuman itu ke atas Zulkifle Othman, 59, selepas dia membuat pengakuan itu atas satu daripada tiga pertuduhan pilihan yang dikenakan terhadapnya mengikut Seksyen 417 Kanun Keseksaan serta turut mengarahkan dia dipenjara 15 bulan jika gagal membayar denda.

Berdasarkan pertuduhan itu, Zulkifle ketika itu memegang jawatan sebagai Pengerusi Jawatankuasa Kemajuan dan Keselamatan Kampung (JKKK) Kampung Lambak, Kampung Cabang Lima dan Kampung Lubuk Salak di daerah Muallim didakwa memperdayakan Datuk Rusnah Kassim.

Rusnah diperdayakan oleh Zulkifle sehingga didorong untuk memohon sumbangan berjumlah RM350,000 kepada Pejabat Menteri Besar untuk diluluskan pengeluaran cek dengan nilai tersebut bagi tujuan pembinaan surau baharu di Kampung Kubu, Tanjung Malim pada 15 Mac 2017.

Permohonan sumbangan tersebut diluluskan dan dimasukkan ke akaun Bank Islam Malaysia Berhad bernombor 08068020674681 atas nama penerima JKKK Kampung Lambak, Cabang Lima dan Lubuk Salak yang mana kerja-kerja pembinaan surau baharu itu tidak dilaksanakan hingga kini.

Mengikut pertuduhan itu, Zulkifle sebagai Pengerusi JKKK merangkap Ketua Kampung Lambak, Kampung Cabang Lima dan Kampung Lubuk Salak di daerah Muallim yang diamanahkan sumbangan berjumlah RM350,000 untuk membina surau baharu di Kampung Kubu didakwa melakukan pecah amanah.

Dia didakwa melakukan pecah amanah jenayah dengan curang mengeluarkan sebahagian wang sumbangan dengan cara transaksi pemindahan wang berjumlah RM106,000 ke akaun milik Jati Gemilang Resources bagi kegunaan sendiri.

Zulkifle bagaimanapun dilepas dan dibebaskan daripada dua lagi pertuduhan mengikut Seksyen 171A Kanun Prosedur Jenayah selepas menerima tawaran oleh pihak pendakwaan.

Indra Nehru turut menetapkan pelucutan hak milik tertuduh kepada kerajaan Malaysia iaitu wang simpanan berjumlah RM203,686.45, sebuah kereta jenis Honda Civic bernilai RM33,500 dan sebuah komputer riba.


PTPN dirangka untuk lengkapkan Dasar Perpaduan Negara

PUTRAJAYA 25 Feb. – Kementerian Perpaduan Negara (KPN) sedang memuktamadkan Pelan Tindakan Perpaduan Negara (PTPN) 2021-2025 bagi melengkapkan Dasar Perpaduan Negara yang dilancarkan Perdana Menteri Tan Sri Muhyiddin Yassin pada 15 Februari lalu.

Menteri Perpaduan Negara Datuk Halimah Mohamed Sadique berkata, PTPN itu menggariskan program-program yang akan dilaksanakan secara inklusif dan komprehensif berdasarkan strategi yang ditetapkan dalam dokumen Dasar Perpaduan Negara dan Rangka Tindakan Perpaduan Negara 2021-2030.

“Proses dan gerak kerja pelaksanaan PTPN ini akan melibatkan pelbagai pihak termasuk agensi-agensi kerajaan dan badan bukan kerajaan (NGO) di semua peringkat daripada pusat sehingga akar umbi,” katanya ketika menyampaikan amanat tahun 2021 secara maya menerusi laman Facebook rasmi KPN hari ini.

Halimah berkata beliau akan mempengerusikan satu jawatankuasa pelaksanaan bagi memastikan ketiga-ketiga dokumen iaitu Dasar Perpaduan Negara, Rangka Tindakan Perpaduan Negara 2021-2030 dan PTPN dilaksanakan dengan berkesan dan impaknya dapat dirasai oleh seluruh rakyat di setiap peringkat.

Dasar Perpaduan Negara menggariskan tiga objektif utama iaitu mengukuhkan perpaduan dan integrasi nasional berteraskan Perlembagaan Persekutuan dan Rukun Negara; membentuk identiti nasional dengan semangat jati diri, patriotik, prihatin, toleransi, saling hormat-menghormati dan bertanggungjawab; serta melahirkan rakyat Malaysia yang menghargai dan mengamalkan perpaduan.

Halimah berkata beliau akan membentangkan laporan secara berkala mengenai status pelaksanaan Dasar Perpaduan Negara termasuk PTPN di seluruh negara, kepada Jemaah Menteri.

Sementara itu, Halimah berkata dalam usaha memperkasakan kepimpinan dalam komuniti, KPN telah menyediakan Pelan Pemerkasaan Kepimpinan Rukun Tetangga 2021-2030, yang akan dilancarkan Perdana Menteri pada Ahad ini.

Di bawah Pelan Pemerkasaan Kepimpinan Rukun Tetangga 2021-2030, empat agenda kerja Komuniti Rukun Tetangga (KRT) akan diperkenalkan bagi memastikan program KRT lebih tersusun dan berfokus, selain memperkenalkan kaedah Star Rating yang bertujuan untuk meningkatkan kualiti pengurusan KRT di samping menggalakkan penyertaan komuniti dalam aktiviti kesukarelawanan, katanya.

Menyentuh mengenai pendidikan awal kanak-kanak, Halimah berkata Tabika Perpaduan dan Taska Genius Perpaduan akan diberikan penjenamaan baharu antaranya meliputi peningkatan tahap profesionalisme guru dengan memastikan guru mempunyai kelayakan akademik yang bersesuaian iaitu sekurang-kurangnya Diploma Pendidikan Awal Kanak-kanak atau setarafnya.

Di bawah elemen pemantapan kualiti pengajaran dan pembelajaran pula, ia meliputi penyediaan buku aktiviti bagi setiap subjek dengan elemen perpaduan dan kenegaraan; pengenalan asas bahasa lain seperti bahasa Mandarin dan Tamil; pelaksanaan aktiviti jom urus diri kanak-kanak Tabika Perpaduan dan memperkenal modul berbentuk permainan untuk kanak-kanak bagi membina kreativiti.

“Identiti dan imej Tabika Perpaduan dan Taska Genius Perpaduan akan dipertingkat dengan memperkenalkan logo baharu, kit permulaan dan keseragaman bangunan,” katanya, sambil menambah pelancaran Pelan Pemerkasaan Tabika dan Taska Perpaduan akan diadakan pada 8 Mac ini.


Sektor pertanian, agromakanan rugi RM111.95 juta akibat banjir

KOTA BHARU, 5 Jan – Sektor pertanian dan agromakanan mengalami kerosakan dan kerugian berjumlah RM111.95 juta akibat bencana monsun timur laut (MTL) yang berlaku bulan lepas.

Menteri Pertanian dan Keterjaminan Makanan (MAFS) Mohamad Sabu berkata laporan Pusat Pengurusan Bencana MAFS merekodkan kerosakan dan kerugian itu meliputi sekitar 24,700 hektar kawasan pertanian.

“Bagi meringankan beban ditanggung, program MAFS Prihatin menyediakan 6,700 kit sedia untuk dimasak, 3,000 kit sedia untuk dimakan dan 1,000 kit kebersihan kepada komuniti angromakanan yang terjejas.

“Sumbangan tersebut melibatkan peruntukan RM1 juta sebagai menyantuni komuniti agromakanan yang terjejas akibat bencana di seluruh negara,” katanya selepas menyempurnakan Majlis Penyerahan Kit Bantuan Banjir kepada 350 warga MAFS Kelantan, di sini hari ini.


Kes renjatan elektrik: Bedah siasat cari punca kematian suami isteri

CAMERON HIGHLANDS, 12 Mac – Proses bedah siasat ke atas pasangan suami isteri yang maut dipercayai terkena renjatan arus elektrik di sini pada Khamis, bermula hari ini bagi mencari punca sebenar kematian, kata Ketua Polis Daerah Cameron Highlands Deputi Superintendan Mohd Shamsuri Mohd Nor.

Beliau berkata proses bedah siasat tersebut dilakukan di Hospital Sultan Hajjah Kalsom, Tanah Rata pagi ini dan keputusannya bakal diperoleh dalam masa terdekat.

“Kami jangkakan dalam masa terdekat, kami akan mendapat keputusan bedah siasat. Selepas selesai, baru kami akan serahkan mayat kepada waris,” katanya.

Pada Khamis, pasangan suami isteri itu ditemukan meninggal dunia dalam bilik air di rumah mereka di Taman Puncak Tringkap di Cameron Highlands, di sini, dipercayai terkena renjatan arus elektrik.

Tiga anak pasangan itu berusia lingkungan dua hingga 10 tahun yang turut berada di kediaman itu ketika kejadian tidak mengalami sebarang kecederaan.

Menyentuh mengenai nasib tiga anak pasangan tersebut, Mohd Shamsuri berkata waris ahli keluarga dari Pulau Pinang dan Sarawak telah dimaklumkan berkaitan urusan hak penjagaan mereka.

Menurutnya, hal tersebut juga mendapat bantuan Jabatan Kebajikan Masyarakat (JKM) untuk pemantauan dan pengurusan hal kebajikan sementara menunggu proses lengkap hak penjagaan tersebut. – BERNAMA


Formasi 65 Hotel Ames & MetraSquare semarak semangat patriotisme

AYER KEROH 31 Ogos – Kakitangan Hotel Ames & MetraSquare menampilkan kelainan dengan membentuk formasi 65 sebagai simbolik kemerdekaan tahun ini.

Penolong Pengurus Eksekutifnya Nurashiken Zainal Abidin berkata, formasi itu adalah aktiviti kali keempat dilaksanakan pihaknya bagi meningkatkan lagi keharmonian antara kakitangan berbilang bangsa.

“Hari ini (semalam) kita bawa seramai 65 kakitangan Hotel Ames untuk membuat formasi angka 65 sebagai tanda kita memberi sokongan kepada tema Keluarga Malaysia Teguh Bersama.

“Ini kerana kakitangan kita berbilang bangsa, ada Melayu, Cina dan India yang mempunyai budaya mereka sendiri tetapi bersatu hati antara satu sama lain,” katanya kepada Melaka Hari Ini selepas membuat formasi ke-65 sempena Hari Kebangsaan Ke-65 di Hotel Ames & Metrasquare di sini, semalam.

“Semua kakitangan terbabit mengenakan pakaian tradisional, tetapi tidak mengikut bangsa itu sendiri sebab ada yang bangsa Melayu pakai baju cheongsam, India pakai baju Melayu dan banyak lagi.


Lelaki India miliki keluarga terbesar di dunia sudah tiada!

NEW DELHI 14 Jun – Seorang lelaki India dari negeri timur laut Mizoram yang dipercayai mempunyai keluarga terbesar di dunia, dengan 38 isteri dan 89 anak, meninggal dunia pada Ahad pada usia 76 tahun.

“Dengan dukacita, #Mizoram mengucapkan selamat tinggal kepada Mr Zion-a (76), yang dipercayai memiliki keluarga terbesar di dunia, dengan 38 isteri dan 89 anak,” katanya.

“Beliau dibawa ke sebuah hospital swasta di daerah lain dan menurut laporan yang diterima, dia meninggal dunia hari ini,” kata Timbalan Pesuruhjaya Daerah, Serchhip Kumar Abhishek.

Bekas ketua menteri Mizoram dan pemimpin politik kanan parti Kongres Nasional India, Lal Thanhawla, berkata “Kematiannya (Chana) kehilangan sangat besar bagi semua orang … Keluarga itu sangat berdisiplin dan ada banyak perkara yang perlu dipelajari daripada mereka.”


MetMalaysia keluarkan amaran kategori pertama ribut tropika Megi

KUALA LUMPUR, 11 April – Jabatan Meteorologi Malaysia (MetMalaysia) hari ini mengeluarkan amaran angin kencang dan laut bergelora kategori pertama di kawasan perairan timur Condore, Reef North, Layang-Layang, Labuan, Palawan dan Sulu.

Ribut tropika Megi itu berada di kedudukan kira-kira 144 km ke barat laut Surigao City, Filipina dan 950 km ke timur laut Sandakan, Sabah dengan kelajuan angin maksimum 65 km/j.

Orang awam dinasihatkan agar lebih peka dan mengikuti perkembangan semasa mengenai situasi tersebut dan boleh mendapatkan maklumat yang dikemas kini setiap tiga jam di laman web dan aplikasi myCuaca ataupun talian hotline MetMalaysia.- BERNAMA


Melaka United FC akhiri saingan di tangga kelapan

KELAB Bolasepak Melaka United (MUFC) terpaksa akur dengan kekalahan 1-4 di tangan Kedah Darul Aman (KDA) FC di Stadium Darul Aman, malam tadi.

Kekalahan dalam aksi terakhir Liga Super musim 2021 itu menyaksikan Melaka United sekadar menghabiskan saingan liga musim ini di tangga ke-8 dengan mengutip 21 mata daripada 22 perlawanan.

Dalam aksi itu, skuad bimbingan Zainal Abidin Hassan ketinggalan satu gol pada minit ke-24 hasil jaringan penyerang import KDA FC, Tchetche Kipre.

Kipre sekali lagi menerjah jaring menewaskan Norazlan Razali selepas menyempurnakan sepakan penalti pada minit ke-30 untuk memberikan kedudukan selesa buat tuan rumah.

Namun keterujaan itu tidak bertahan lama apabila KDA FC berjaya menambah jaringan dua minit selepas itu menerusi kapten pasukan, Badrol Bakhtiar.


PPV IDCC ditutup sehari, 204 petugas positif

PUTRAJAYA 13 Julai – Pusat pemberian vaksin (PPV) Ideal Convention Centre (IDCC) di Shah Alam ditutup hari ini setelah 204 kes positif COVID-19 dikesan dalam kalangan petugas PPV berkenaan, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Susulan penutupan sehari PPV itu bagi tujuan sanitasi oleh Jabatan Bomba dan Penyelamat Malaysia, sebanyak 6,000 janji temu dijadualkan semula, katanya.

Menurutnya, kesemua 453 petugas PPV berkenaan menjalani ujian saringan Tindak Balas Berantai Polimerase (RT-PCR) secara beramai-ramai pada 10 Julai lepas dan keputusan ujian saringan menunjukkan kesemua yang positif mempunyai nilai kitaran ambang (CT) lebih daripada 35 iaitu beban virus (viral load) yang rendah.

Menurut Khairy, 88 peratus atau kira-kira 400 petugas di PPV itu telah divaksinasi, manakala baki 12 peratus sukarelawan belum divaksin mungkin disebabkan penggiliran petugas baharu, dan kemungkinan mereka yang positif itu mempunyai beban virus yang rendah kerana kebanyakan mereka telah divaksinasi.

“Jangkitan di PPV IDCC merupakan kes pertama melibatkan PPV. Berikutan kes COVID-19 yang tinggi di Lembah Klang, sukar untuk kami pastikan sama ada sesuatu jangkitan itu berlaku di IDCC atau di tempat lain,” katanya dalam sidang media di sini hari ini berkenaan situasi PPV IDCC.

Khairy menyarankan individu yang hadir janji temu vaksin di PPV berkenaan dari 9 Julai hingga semalam (12 Julai) untuk melakukan kawalan kendiri selama sepuluh hari dan menjalani ujian saringan COVID-19 sekiranya bergejala.

Menurutnya Petugas Badan Bertindak Imunisasi COVID-19 Kebangsaan (CITF) telah diarahkan untuk ke PPV IDCC hari ini bagi membantu mereka yang tidak menyedari akan penutupan PPV berkenaan yang pemaklumannya dibuat melalui sistem pesanan ringkas (SMS) dan media sosial.

Beliau berkata semua petugas PPV IDCC sebelum ini akan ditukarkan dengan pasukan petugas baharu sebagai langkah berjaga-jaga agar potensi jangkitan dapat dikurangkan.

“CITF akan terus meningkatkan semua usaha untuk memastikan PPV IDCC adalah selamat bagi menerima kehadiran orang ramai untuk suntikan vaksin pada hari-hari seterusnya,” katanya.


KPDNHEP baiki mekanisme subsidi, cari alternatif kurangkan ketirisan

TAWAU, 9 Apr – Kementerian Perdagangan Dalam Negeri dan Hal Ehwal Pengguna (KPDNHEP) dalam usaha menambah baik mekanisme penyaluran subsidi dan meneliti alternatif lain untuk mengurangkan ketirisan apabila barangan bersubsidi itu turut dinikmati penduduk negara jiran.

Timbalan Menterinya Datuk Rosol Wahid berkata pihaknya menerima maklumat tular berkaitan isu tersebut melalui media sosial, misalnya tong gas memasak terjual sehingga ke negara jiran dan perkara itu sepatutnya tidak berlaku.

“Di sini 14 kilogram tong gas dijual dengan harga RM26 sahaja tetapi di sana (negara jiran) harga itu mencecah sehingga RM70 satu tong, harga RM26 ini adalah sebab kerajaan beri subsidi, tetapi ini mendorong pula berlaku ketirisan.

“Kita melihat semua aspek dan akan memikirkan cara mengurangkan ketirisan termasuk cadangan memberikan subsidi secara terus kepada rakyat (kumpulan sasar) kerana ketika ini, subsidi terus kepada produk,” katanya.

Beliau berkata demikian kepada pemberita selepas meninjau keberkesanan program penyeragaman harga serta kawasan pengedaran barang kawalan dan bersubsidi di Kampung Sungai Tongkang dan Kampung Mentadak di Pulau Sebatik dekat sini hari ini.

“Pada tahun ini kerajaan memperuntukkan RM680 juta membabitkan program penyeragaman harga, program penstabilan harga minyak masak serta subsidi tepung gandum kegunaan am.

“Apabila ada pilihan yang difikirkan sesuai untuk dilaksanakan di beberapa kawasan, untuk dilihat keberkesanannya, yang penting RM680 juta dibelanjakan kerajaan itu tidak dibelanjakan untuk yang tidak sepatutnya,” katanya.

Katanya lagi Pusat Kastam, Imigresen dan Kuarantin di Pulau Sebatik dan Kalabakan memainkan peranan penting dalam membantu penguat kuasa membanteras penyelewengan dan penyeludupan barangan subsidi. – BERNAMA


Melaka, Jakarta sepakat jalin kerjasama ekonomi – Muhammad Jailani

AYER KEROH 10Feb – Pelbagai peluang kerjasama dalam bidang pelancongan, kesenian, kebudayaan dan pelaburan berpotensi untuk direalisasikan hasil lawatan EXCO Pelancongan, Warisan dan Kebudayaan negeri Datuk Muhammad Jailani Khamis ke Jakarta, Indonesia.

Perkara itu antara yang disentuh Muhammad Jailani ketika mengadakan Kunjung Hormat dan Perbincangan Bersama Yang Terhormat Wakil Gubernur Provinsi DKI Jakarta Ir. H. Ahmad Riza Patria di Balai Kota Jakarta.

Muhammad Jailani berkata, dalam pertemuan itu kedua-dua pihak bersetuju untuk mengadakan kerjasama dengan Melaka menawarkan pakej percutian keluarga dan pelancongan kesihatan.

“Kita turut menawarkan perkhidmatan bas elektrik di Jakarta bagi tujuan pelancongan selain program latihan industri di hotel dan hospital swasta di Melaka untuk pelajar Indonesia.

“Malah kita juga menawarkan lokasi perniagaan khas bagi usahawan-usahawan daripada Jakarta untuk membuka restoran masakan Indonesia di Melaka,” katanya menerusi kenyataan di Facebook Tourism Melaka, hari ini.

Sementara itu Ahmad Riza menyatakan minat untuk belajar daripada Melaka mengenai prosedur untuk mendapatkan pengiktirafan UNESCO bagi Kota Tua, Jakarta yang dilihat mempunyai ciri-ciri yang sama dengan negeri ini.

Selain itu beliau mempelawa pelabur daripada Melaka mengambil peluang dalam perkhidmatan penyediaan bekalan air minuman berikutan hanya 63 peratus sahaja bekalan air bersih ada di Jakarta.

“Peluang pelaburan juga dibuka untuk penyediaan pembekalan gas secara terus ke rumah (pembentungan gas) dengan sasaran 1 juta sambungan dalam masa setahun selain program Pertukaran Budaya antara Jakarta dan Melaka.

“Kita melihat agar pertemuan ini dapat menjalinkan kerjasama yang lebih erat antara Melaka dan Jakarta, Indonesia dalam pelbagai bidang pelancongan dan pelaburan untuk manfaat kedua-dua belah pihak,” katanya.


Malaysia rakam penghargaan kepada negara penyumbang vaksin COVID-19

KUALA LUMPUR 28 Julai – Malaysia merakamkan penghargaan kepada negara-negara yang menyumbang vaksin COVID-19 kepada negara ini dan membantu mempercepatkan lagi pemberian vaksin melalui Program Imunisasi COVID-19 Kebangsaan (PICK).

Menteri Penyelaras PICK Khairy Jamaluddin berkata, setakat ini tiga negara telah menyumbang sekali gus menambah bekalan vaksin keseluruhan negara kepada 26.38 juta dos.

Jepun menyumbang sebanyak 998,400 dos vaksin AstraZeneca, Amerika Syarikat sebanyak 1,000,350 dos vaksin Pfizer dan China sebanyak 500,000 dos vaksin Sinovac.

“Bagi pihak kerajaan di Dewan yang mulia ini, saya ingin rakamkan penghargaan kepada negara-negara yang telah menyumbang vaksin kepada negara kita,” katanya ketika membentangkan penerangan berkenaan Program Vaksinasi di Mesyuarat Khas Dewan Rakyat di sini hari ini.

Khairy yang juga Menteri Sains, Teknologi dan Inovasi berkata kerajaan juga kini melalui Kementerian Luar sedang dalam perbincangan dengan beberapa negara lain yang telah menyatakan kesediaan untuk menyumbang vaksin seperti United Kingdom dan Arab Saudi.


Melaka United boleh pergi jauh

KELAB Bolasepak Melaka United (Melaka United FC) semakin membara untuk melangkah jauh dalam saingan Piala Malaysia 2021 selepas berjaya mengungguli kumpulan C hasil dua kemenangan berturut-turut.

Ketua Jurulatih, Zainal Abidin Hassan berkata, kemenangan ke atas juara Liga Premier Negeri Sembilan FC dan naib juara Liga Super, Kedah Darul Aman FC nyata menyuntik keyakinan dan semangat tambahan buat skuad Hang Tuah ketika ini.

“Ini kerana kita masih perlu menghadapi empat lagi aksi peringkat kumpulan yang mana saya berharap pemain boleh jadikan kemenangan dua perlawanan pertama ini untuk mereka lebih yakin bermain.

“Insya-Allah jika mereka boleh bermain lebih baik, saya yakin pasukan ini boleh melangkah jauh dalam saingan Piala Malaysia tahun ini,” katanya dalam sidang media selepas perlawanan bertemu Kedah Darul Aman FC.

Dalam aksi di Stadium Darul Aman, Alor Setar itu, Melaka United berjaya menundukkan tuan rumah 3-1, untuk muncul pendahulu kumpulan C.

Mengulas perubahan pasukan dalam saingan Piala Malaysia berbanding aksi di Liga Super sebelum ini, Zainal Abidin berkata tiada rahsia tertentu yang dipraktikkannya.

Sebaliknya, peningkatan mutu permainan itu dijelmakan hasil ‘kerja rumah’ yang dilakukan untuk mengenal pasti segala kelemahan dan kekuatan pasukan sebelum penambahbaikan dilakukan.

“Saya harap ia dapat berterusan dan pemain dapat terus mempamerkan disiplin tinggi dan semangat kerjasama yang baik dalam aksi seterusnya,” katanya lagi.


Jualan Murah Keluarga [email protected] Dagang diperkenalkan

Pengerusi Pasukan Khas Jihad Tangani Inflasi Tan Sri Annuar Musa berkata program dengan peruntukan RM300 juta itu membolehkan rakyat berbelanja barangan harian melalui dalam talian seperti produk keperluan asas, makanan dan perkakasan rumah pada harga yang berpatutan.

“Melalui program ini, kerajaan berikan insentif seperti potongan harga, baucar diskaun, rebat dan baucar penghantaran kepada rakyat bagi mendorong lebih banyak pembelian secara dalam talian daripada perniagaan dan produk tempatan,” katanya dalam sidang media selepas mempengerusikan mesyuarat Pasukan Khas Jihad Tangani Inflasi di sini hari ini.

[email protected] DAGANG boleh diakses menerusi platform antaranya Fave, Food Panda, Grab, Lazada, OYO Hospitality, Shopee, TikTok, Bizapp, Jocom, Kumoten, Maybank, InstantStore dan Wonderfly.

Annuar yang juga Menteri Komunikasi dan Multimedia berkata program itu hanya boleh dinikmati oleh warganegara Malaysia dan mereka akan mendapat potongan diskaun sehingga 20 peratus untuk setiap transaksi.

Annuar berkata [email protected] DAGANG dijangka memberi manfaat kepada 100,000 peniaga tempatan selain dijangka menjana sebanyak lima juta transaksi dalam talian.

Program [email protected] DAGANG juga akan membantu usahawan yang mempunyai produk barangan buatan dan jenama Malaysia yang berpotensi dieskport serta produk pelancongan dan kraf.

“Ia juga akan menawarkan perkhidmatan untuk sektor pelancongan seperti tempahan hotel. Kita ingin galakkan perkembangan industri pelancongan kerana industri ini boleh membantu pulihkan ekonomi negara,” katanya.

Ditanya adakah peruntukan berjumlah RM300 juta itu akan ditambah sekiranya habis sebelum tarikh tamat program itu, Annuar berkata perkara itu akan diteliti dengan Kementerian Kewangan.


Industri perkilangan disaran sertai inisiatif Jualan Rahmah

ALOR GAJAH, 20 Mac – Kerajaan menggalakkan lebih banyak industri perkilangan menyertai inisiatif Jualan Rahmah bagi membantu mengurangkan kos sara hidup rakyat.

Timbalan Menteri Perdagangan Dalam Negeri dan Kos Sara Hidup, Senator Fuziah Salleh, berkata, ketika ini kerajaan menerima banyak pertanyaan daripada pemain industri perkilangan untuk menyertai inisiatif berkenaan.

“Pengilang perlu menyelesaikan masalah struktur harga berkenaan,” katanya pemberita pada Program Jualan Rahmah Kasih Sayang bersama Julie’s, di sini, hari ini.

Dalam pada itu, Fuziah berkata tiada keperluan untuk menubuhkan kembali Pasukan Khas Jihad Tangani Inflasi memandangkan kerajaan sudah mempunyai pasukan pelaksana sendiri.

Katanya, pasukan pelaksana tersebut akan meneliti keputusan dibuat Majlis Tindakan Kos Sara Hidup Negara (NACCOL) dalam usaha mengurangkan kos sara hidup rakyat akibat ketidaktentuan ekonomi. — BERNAMA


Istiadat Pengurniaan Pingat Wilayah Persekutuan yang terakhir disempurnakan Agong

“Istiadat Pengurniaan Darjah, Bintang dan Pingat Wilayah Persekutuan pada pagi ini adalah merupakan kali terakhir yang dapat beta sempurnakan sebagai Yang di-Pertuan Agong,” titah baginda pada istiadat itu di Istana Negara hari ini.

Al-Sultan Abdullah yang merupakan Sultan Pahang melafaz sumpah memegang jawatan sebagai Yang di-Pertuan Agong pada tarikh berkenaan, setelah dipilih oleh Raja-Raja Melayu pada Mesyuarat Majlis Raja-Raja ke-251 (Khas) di Istana Negara pada 24 Jan 2019 bagi tempoh lima tahun.

Sempena istiadat pada hari ini, Al-Sultan Abdullah bertitah kenangan bersemayam di kota metropolitan ini akan kekal abadi dalam sanubari Seri Paduka dan Raja Permaisuri Agong Tunku Hajah Azizah Aminah Maimunah Iskandariah.

“Beta dan Raja Permaisuri Agong merasa sangat bertuah dan sukacita dengan keramahan serta budi pekerti warga kota metropolitan ini yang telah sudi menerima kedatangan beta berdua. Pepatah Melayu lama ada berkata ‘tidak kenal maka tidak cinta’.

“Menerusi keberangkatan beta berdua ke seluruh pelosok kota raya, pusat-pusat beli-belah, masjid dan surau, kedai dan pasar, serta ketika menjamu selera di restoran dan gerai, beta berdua merasa sangat teruja dapat mengenali rakyat beta daripada pelbagai bangsa dan agama yang sentiasa tidak lekang dengan senyuman, tidak lokek untuk bermesra dan tidak segan untuk berbual bicara,” titah Seri Paduka.

Yang di-Pertuan Agong seterusnya bertitah nilai murni peradaban, toleransi dan kemesraan merentasi batas sempadan kemajmukan dan kepelbagaian masih lagi kukuh meskipun di sebalik kesibukan warga kota dengan urusan seharian.

Justeru, Seri Paduka bertitah supaya rakyat menjadikan nilai murni itu sebagai asas dan kekuatan untuk membentuk Malaysia sebagai negara yang maju dan disegani.

Al-Sultan Abdullah turut bertitah supaya rakyat menghentikan segala pertikaian, jauhi perbalahan serta hindari permusuhan kerana perpaduan ialah kunci kepada masa depan negara yang gemilang.

“Sesungguhnya, menerusi agenda perpaduan, maka akan lahirlah sifat toleransi dan rasa kecintaan kepada negara, lantas menjadi resipi kepada keamanan serta kemakmuran negara,” titah Al-Sultan Abdullah.


RUU larangan merokok ke Jemaah Menteri minggu depan

SERDANG, 8 Julai – Rang Undang-Undang (RUU) Kawalan Hasil Tembakau dan Merokok akan dibawa ke mesyuarat Jemaah Menteri minggu depan untuk mendapatkan persetujuan sebelum dibentangkan di Parlimen, kata Menteri Kesihatan Khairy Jamaluddin.

Khairy berkata mesyuarat Jemaah Menteri itu adalah peluang bagi para menteri bertukar pandangan dan memberi hujah masing-masing dan beliau juga berpeluang memberikan penjelasan.

Beliau berkata ia merupakan langkah pertama untuk meyakinkan anggota Jemaah Menteri dan mendapatkan sokongan mereka bagi membolehkan beliau membawa RUU tersebut dibentangkan di Parlimen.

“Sekiranya RUU itu diluluskan, Malaysia merupakan negara pertama di dunia yang dapat meluluskan ia sebagai undang-undang yang melarang aktiviti merokok dan pemilikan sebarang produk merokok termasuk rokok elektronik atau vape terhadap generasi muda yang lahir selepas 2005,” katanya.

Khairy berkata demikian dalam sidang media selepas majlis pelancaran Generational Endgame Advocacy Roadshow (Gegar) Wanita di sini hari ini, yang turut dihadiri Menteri Pembangunan Wanita, Keluarga dan Masyarakat Datuk Seri Rina Mohd Harun.

Khairy berkata cadangan pelaksanaan peruntukan generasi penamat (GEG) dalam RUU itu adalah untuk melindungi generasi muda Malaysia daripada terjebak dengan tabiat merokok dan menjadi mangsa ketagihan produk merokok apabila mereka dewasa, serta mengurangkan peratus perokok di Malaysia iaitu kurang daripada lima peratus menjelang 2040.

“Ini sekali gus dapat mengurangkan kadar kematian pramatang, penyakit kronik dan kos rawatan yang terpaksa ditanggung kerajaan akibat komplikasi merokok dalam kalangan masyarakat,” katanya dengan menambah prevalens merokok di Malaysia masih tinggi iaitu 40.5 peratus dalam kalangan lelaki manakala 20 peratus wanita.

Khairy berkata sekarang merupakan masa terbaik untuk meluluskan RUU itu kerana 97 peratus belia menyokong GEG serta tidak melihat merokok satu gaya hidup yang diaspirasikan.

Khairy berkata usaha meluluskan RUU itu bukan mudah kerana sesetengah pihak berpandangan akta berkenaan akan menjejaskan punca pendapatan negara dan industri pelancongan.

Katanya kesan kepada negara jika tabiat rokok tidak dikawal adalah kerajaan perlu menanggung beban kos rawatan sebanyak RM8 bilion untuk merawat masalah kesihatan seperti jantung, paru-paru dan komplikasi lain.


Ismail Sabri tiba di Jakarta untuk lawatan kerja

Pesawat khas yang membawa Perdana Menteri mendarat di Lapangan Terbang Antarabangsa Soekarno-Hatta pada 7 pagi waktu Indonesia barat, kira-kira 8 pagi waktu Malaysia.

Beliau dijadual mengadakan mesyuarat dua hala dengan Presiden Indonesia Joko Widodo, seterusnya menyaksikan penandatanganan memorandum persefahaman berhubung penggajian dan perlindungan Pekhidmat Domestik Indonesia (MoU PDI).

Malaysia dan Indonesia pertama kali menandatangani MoU PDI itu pada 13 Mei 2006 di Bali dan susulan daripada itu, Protokol Meminda MoU PDI telah ditandatangani pada 31 Mei 2011 di Bandung yang telah tamat pada 30 Mei 2016.

Selesai acara, Ismail Sabri dan Jokowi, yang bertemu buat kali kedua dalam tempoh lima bulan sejak November 2021, akan mengadakan sidang media sebelum menunaikan solat Jumaat bersama di Istana Merdeka.

Terdahulu, ketibaan perdana menteri di lapangan terbang disambut oleh Ida Fauziyah, Saravanan dan Kuasa Usaha Kedutaan Besar Malaysia di Indonesia Adlan Mohd Shaffieq.


Penduduk sifatkan banjir di Mentakab terburuk sejak 50 tahun

TEMERLOH, 21 Dis – Walaupun telah membuat persediaan awal bagi menghadapi musim tengkujuh, penduduk di kawasan Mentakab di sini, tidak menyangka banjir yang melanda kali ini lebih teruk berbanding tahun-tahun sebelum ini.

Menyifatkan ia banjir terburuk sejak 1971, seorang penduduk Kampung Mambang Berulang, Syamsudiar Wahid, 59, memberitahu Bernama rumahnya buat pertama kali ditenggelami air sehingga ke paras bumbung berbanding paras pinggang sebelum ini.

“Bumbung rumah masih kelihatan sedikit dan sebahagian daripada atap telah tercabut. Barang yang kami letakkan di bahagian atas yang dibina untuk menyimpan barang ketika banjir (paras siling) juga tidak dapat diselamatkan,” katanya sambil menambah ada rumah kayu di kampung berkenaan yang hanyut sepenuhnya dibawa arus deras.

Syamsudiar berkata beliau bersama enam ahli keluarga lain termasuk tiga orang cucu berpindah ke pusat pemindahan sementara (PPS) Sekolah Kebangsaan Bukit Cermin apabila air mula memasuki ruangan dapur rumahnya pada malam Ahad.

Di Kampung Batu Kapur, penduduk berkata puluhan rumah ditenggelami air sepenuhnya, manakala beberapa kawasan tinggi yang tidak pernah dinaiki air turut terjejas.

Menurut Nurhafiza Vaktiar, 23, kawasan Bukit Permata di kampung berkenaan tidak pernah dilanda banjir sebelum ini namun buat pertama kalinya air naik sehingga mencecah halaman rumahnya.

“Kami hanya mampu menyaksikan rumah-rumah di bahagian bawah bukit ditenggelami air, ada yang masih nampak bumbung, ada juga sudah langsung tidak kelihatan. Banjir kali ini memang luar biasa,” katanya.

Pekerja di sebuah kedai emas di Bandar Mentakab, Neti Ervina Anuar berkata beliau dan rakan sekerja sempat menyelamatkan barangan dan dokumen-dokumen kerja yang penting selepas waktu subuh pada Isnin meskipun air naik terlalu pantas.


Penipuan jual minyak precatoria untuk vaksin COVID

KUALA LUMPUR 27 Ogos – Polis Diraja Malaysia (PDRM) mengesan kegiatan penipuan dalam talian berkaitan penjualan bahan organik minyak precatoria yang didakwa bagi menghasilkan vaksin COVID-19.

Beliau berkata berdasarkan siasatan modus operandi yang digunakan sindiket berkenaan adalah dengan menghantar e-mel kepada syarikat yang disasarkan dan menawarkan penjualan minyak precatoria.

“Mana-mana syarikat yang berminat kemudian diminta membuat pembayaran ke dalam akaun yang diberikan (akaun keldai) bagi tujuan membeli sampel minyak tersebut yang didakwa bagi menghasilkan vaksin COVID-19.

Dalam usaha menangani pandemik COVID-19 ketika ini, Mohd Kamarudin berkata PDRM tidak menolak kemungkinan terdapat sindiket penipuan yang cuba menangguk di air keruh dengan menjadikan isu-isu berkaitan COVID-19 sebagai modal meraih keuntungan.

“PDRM menasihatkan orang ramai agar sentiasa berhati-hati dan berwaspada. Pihak kerajaan sentiasa memberi keutamaan dalam sebarang inisiatif menangani COVID-19 sama ada dari segi pemberian vaksin mahupun kajian pembangunan vaksin.

Mohd Kamarudin berkata PDRM juga menggesa orang ramai menyalurkan sebarang maklumat mengenai penipuan penjualan bahan-bahan organik dalam menghasilkan vaksin COVID-19 kepada polis agar tindakan segera dapat diambil.


Ahmad Zahid sakit, bicara kes rasuah tangguh 1 September depan

SHAH ALAM 25 Ogos – Mahkamah Tinggi di sini melapangkan perbicaraan kes Datuk Seri Dr Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) hari ini dan mengekalkan 1 September untuk sambung bicara.

Hakim Datuk Mohd Yazid Mustafa membuat keputusan itu setelah membenarkan permohonan pembelaan selepas meneliti surat hospital yang dikemukakan berhubung kecederaan dialami Ahmad Zahid.

“Namun, tarikh bicara pada 1 dan 2 September ini kekal…kita juga akan melihat keadaan (Ahmad Zahid). Kita tidak dapat jangka) buat masa ini.

“Berapa lama tempoh pemulihan, tertakluk kepada kesihatan (Ahmad Zahid) dan keperluan yang akan disahkan oleh doktor. Namun, ini adalah kes berkepentingan awam dan perbicaraan perlu diteruskan dalam masa terdekat,” kata hakim itu.

Terdahulu, peguam Datuk Ahmad Zaidi Zainal yang mewakili Ahmad Zahid memaklumkan kepada mahkamah mengenai keadaan terkini anak guamnya dan memohon supaya perbicaraan hari ini dilapangkan.

Hakim Mahkamah Tinggi Kuala Lumpur Datuk Collin Lawrence Sequerah kemudiannya mengeluarkan sepina kepada seorang doktor pakar di hospital swasta yang merawat Ahmad Zahid untuk menjelaskan di mahkamah petang ini mengenai keadaan kesihatan bekas timbalan perdana menteri itu.

Ahmad Zahid, 68, berdepan 33 pertuduhan menerima suapan berjumlah SG$13.56 juta daripada Ultra Kirana Sdn Bhd (UKSB) sebagai dorongan untuk dirinya, sebagai seorang pegawai badan awam iaitu Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018.

Pertuduhan dikemukakan mengikut Seksyen 16 (a)(B) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta sama yang membawa hukuman penjara maksimum 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.

Beliau didakwa melakukan kesalahan itu di Country Heights antara Jun 2015 dan Oktober 2017 serta dituduh mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


COVID-19: Varian ganas ancam cetus ‘tsunami’ kes harian baharu

KUALA LUMPUR 14 Mei – Malaysia kini bukan sahaja berhadapan dengan ledakan kes harian baharu COVID-19 tetapi juga perlu ‘berperang’ dengan varian koronavirus yang lebih ganas dan mampu mencetuskan kadar jangkitan serta kematian yang lebih tinggi.

Ketua Pengarah Kesihatan, Tan Sri Dr Noor Hisham Abdullah baru-baru ini memberitahu sidang media, Kementerian Kesihatan Malaysia (KKM) sedang berusaha mengawal penularan kes membabitkan varian dari United Kingdom, Afrika Selatan, Brazil dan India.

Menurut Dr Noor Hisham, varian yang paling banyak dikesan di negara ini adalah varian dari Afrika Selatan (varian South African B.1.351.) dan kes COVID-19 daripada jangkitan varian berkenaan dikesan menular di beberapa negeri iaitu Kelantan, Selangor, Negeri Sembilan dan Perak.

Sehingga kini, sebanyak 62 kes positif COVID-19 dikesan melibatkan varian South African B.1.351. sementara varian dari India (B.1.617) yang dikesan setakat ini melibatkan dua kes (B.1.617.1 dan B.1.617.2) dan seorang daripadanya sudah meninggal dunia.

Menurut penjelasan Dr Noor Hisham, kes B.1.617.2, melibatkan bukan warganegara tiba di Malaysia pada 7 April 2021 dan kedua-dua ujian COVID-19 (pada 7 April dan 12 April) didapati negatif. Beliau dilaporkan positif pada 21 April dan meninggal dunia pada 1 Mei 2021.

Untuk rekod, pada 11 Januari 2021, KKM memaklumkan pihaknya mengesan satu kes COVID-19 varian UK B.1.1.7 melibatkan pengembara dari Malaysia yang mempunyai sejarah perjalanan ke United Kingdom pada bulan Disember 2020. Pengembara itu didapati positif

Malaysia sebelum ini menyekat kemasukan pengembara dari Nepal, Bangladesh, Sri Lanka dan Pakistan, sebagai susulan tambahan sekatan penerbangan dari dan ke India, berikutan kebimbangan penularan COVID-19.

Dr Noor Hisham turut menekankan bahawa pelaksanaan Perintah Kawalan Pergerakan (PKP) 3.0 yang dikuatkuasakan dari 12 Mei hingga 7 Jun depan adalah antara usaha untuk mengekang penularan varian baharu yang mempunyai kadar kebolehjangkitan dan kematian yang tinggi.

Malahan Perdana Menteri Tan Sri Muhyiddin Yassin dalam Perutusan Sempena Hari Raya Aidilfitri, yang turut menyentuh perkembangan mutakhir penularan COVID-19 menyebut “Malaysia kini berada pada titik genting” dan penularan varian baharu harus disekat. Dijangkakan jumlah kes harian akan mencecah lima angka dalam tempoh beberapa minggu akan datang.”

Menurut Perdana Menteri lagi, hampir semua kawasan di negara ini bertukar menjadi “merah” dengan hampir kira-kira 70 peratus kes jangkitan berlaku secara sporadik (penularan dalam komuniti) dan hampir 80 peratus kes positif dikesan tidak mempunyai sebarang gejala.

Sepanjang tempoh 8 Mei hingga 13 Mei 2021, Malaysia merekod lonjakan kes harian baharu COVID-19 Malaysia melebihi tiga ribu dan menghampiri lima ribu kes di samping kes kematian yang tinggi.

Sehingga pukul 12 tengah hari semalam (Khamis 13 Mei 2021), Malaysia merekod sebanyak 4,855 kes harian baharu COVID-19, iaitu tertinggi sepanjang tempoh rangkuman ini.

Terdapat dua hari kes harian mencatat sekitar empat ribu iaitu pada Sabtu 8 Mei (4,519 kes) dan Rabu 12 Mei (4,765 kes).


PKP 2.0 dilanjutkan, peniaga lebih kreatif jana pendapatan

AYER KEROH 4 Feb – Rata-rata peniaga di negeri ini sudah menjangkakan keputusan kerajaan melanjutkan Perintah Kawalan Pergerakan (PKP) 2.0 berdasarkan keadaan semasa COVID-19, namun bersyukur perniagaan masih dibenarkan beroperasi berbanding PKP 1.0 pada Mac tahun lalu.

Malah tinjauan Melaka Hari Ini (MHI) di sekitar kawasan ini mendapati kebanyakan peniaga mereka berusaha menggandakan hasil jualan menerusi platform penghantaran makanan sedia ada berikutan pelanggan masih dilarang makan di gerai atau restoran.

Bagi Nadia Fazilah Sumadi, 24, PKP 2.0 bukan alasan untuk bermalas-malas, sebaliknya peniaga perlu menggandakan usaha dan mencari alternatif lain bagi menarik pembeli, contohnya menghantar makanan ke pintu rumah menerusi platform penghantaran makanan sedia ada.

“Boleh sahaja kita lakukan alternatif lain seperti sekarang sudah ada COD (kaedah pembayaran tunai ketika serahan), jadi tiada masalah bagi peniaga, malah kini segala-galanya di hujung jari,” katanya ketika ditemui di gerai jualan kuihnya di sini.

Nada sama disuarakan pemilik Restoren Selera Padang, Hamzi Abdul Latif, 29, yang menganggap PKP 2.0 kali ini harus dimanfaatkan sebaik mungkin oleh peniaga supaya lebih kreatif memandangkan pelbagai paltform sudah tersedia bagi membantu peniaga meningkatkan hasil jualan.

“Buat masa sekarang kita kena lebih kreatif dan teruskan macam biasa, malah saya terpaksa cari alternatif lain dan Alhamdulillah jualan bertambah baik.

“Kerajaan dah tetapkan keputusan itu bukan suka-suka dan ada jalan penyelesaian yang terbaik untuk rakyat. Jadi kita sebagai rakyat kita kena akur dengan keputusan itu demi memastikan keselamatan semua pihak,” katanya.

Sementara itu, Mohd Syafiq Hamdan, 28, yang mengusahakan Nasi Ayam Geprek bersama isteri, berpendapat dalam waktu sukar untuk mendapatkan pelanggan yang ramai ketika ini, peniaga seharusnya bijak menguruskan kuantiti barangan perniagaan bagi mengelakkan pembaziran.

“Saya memang ada buat penghantaran dari rumah ke rumah dan berusaha untuk melakukan apa saja yang termampu untuk menambah pendapatan keluarga.

“Namun, dalam keadaan isteri saya mengandung, saya terpaksa kurangkan penghantaran, sebaliknya hanya menumpukan kawasan sekitar gerai sahaja berbanding dahulu, semua kawasan saya hantar,” katanya.


Maritim P Pinang tahan dua bot nelayan langgar syarat lesen

GEORGE TOWN, 20 Mei – Agensi Penguatkuasan  Maritim Malaysia (Maritim) Pulau Pinang  menahan dua bot nelayan tempatan kerana melanggar syarat sah lesen dengan memukat di kawasan tidak dibenarkan di perairan Pulau Pinang pada Khamis dan Rabu lepas.

Pengarahnya Kapten Maritim Abd Razak Mohamed berkata anggota yang sedang menjalankan rondaan Op Pertiwi/Op Benteng mengesan bot nelayan itu yang bergerak dalam keadaan gelap dan disyaki sedang beroperasi menangkap ikan menggunakan pukat tunda.

“Dalam rondaan pada Rabu, kami menahan sebuah bot sedang menangkap ikan menggunakan bot pukat tunda di kedudukan 4.6 batu nautika barat Kuala Sungai Pinang pada 10.55 malam dan pemeriksaan mendapati bot nelayan tempatan kelas C berpangkalan di Batu Maung itu telah melanggar syarat lesen.

“Bot dikendalikan seorang tekong tempatan berusia 51 tahun bersama tiga nelayan warga Indonesia berumur 44 hingga 52 tahun yang memiliki dokumen permaustatin tetap dikesan melakukan kesalahan menangkap ikan di kawasan tidak dibenarkan,” katanya dalam kenyataan hari ini.

Abd Razak berkata dalam rondaan semalam, pihaknya menahan  sebuah bot nelayan kelas B1 yang disyaki melanggar syarat sah lesen kerana menangkap ikan di kawasan tidak dibenarkan iaitu di kedudukan 5.6 batu nautika tenggara Pulau Kendi, dekat sini pada 10.30 malam.

Katanya hasil pemeriksaan mendapati, bot nelayan tempatan kelas B1 berpangkalan di Teluk Bahang dikendalikan seorang tekong bersama tiga kru warga tempatan berumur 45 tahun hingga 53 tahun dan seorang kru warga Thailand berusia 60 tahun yang memiliki dokumen permaustatin tetap.

”Bot bersama tekong dan peralatan menangkap ikan serta pelbagai jenis ikan seberat 100 kilogram disita dan dibawa ke Jeti Polis Marin Batu Uban untuk tindakan lanjut,” katanya

Beliau berkata kedua-dua kes itu disiasat menurut Seksyen 8(b) Akta Perikanan 1985 dan pihaknya memberi amaran kepada pemilik bot nelayan tempatan agar mematuhi syarat sah lesen dengan hanya menangkap ikan di kawasan yang dibenarkan.


Sisa klinikal negara meningkat

KUALA LUMPUR 3 Nov. – Sisa klinikal di negara ini meningkat sebanyak 20 peratus sejak wabak COVID-19 melanda negara, kata Menteri Alam Sekitar dan Air (KASA) Datuk Seri Tuan Ibrahim Tuan Man.

Beliau berkata semua sisa buangan daripada kemudahan kesihatan seperti peralatan perlindungan diri (PPE) yang dikategori sebagai sisa klinikal semasa penggunaan bagi pengendalian pesakit COVID-19 dikumpul dan dilupuskan di loji pelupusan sisa klinikal yang mempunyai teknologi pengawalan pencemaran alam sekitar.

“Di bawah Peraturan-Peraturan Kualiti Alam Sekeliling (Buangan Terjadual) 2005, buangan seperti bahan-bahan plastik pakai buang yang dijana daripada kemudahan kesihatan dan pusat kuarantin COVID19 yang diwartakan oleh kerajaan dikategorikan sebagai buangan terjadual dengan kod buangan terjadual SW 404 – buangan patogenik, buangan klinikal atau bahan yang dikuarantinkan.

“Buangan iaitu sisa klinikal tersebut perlu dilupuskan di premis yang ditetapkan buangan terjadual yang dilesenkan oleh Jabatan Alam Sekitar (JAS),” katanya pada sesi Pertanyaan-pertanyaan Menteri di Dewan Rakyat hari ini.

Beliau berkata demikian bagi menjawab soalan Datuk Ahmad Jazlan Yaakub (BN-Machang) mengenai sama ada KASA bercadang mewujudkan tempat pembuangan sisa klinikal khas di setiap negeri sejak negara dilanda COVID-19 kerana terdapat peningkatan pembuangan sampah sejak Mac tahun ini.

Bagaimanapun, Tuan Ibrahim berkata sisa buangan seperti plastik pakai buang yang diguna pakai orang awam di premis seperti pasar basah, pasar raya, pejabat, kilang dan seumpamanya yang digunakan bagi tujuan perlindungan diri daripada jangkitan COVID-19 dikategorikan sebagai buangan domestik.

Jelasnya, buangan itu dilupuskan sebagai buangan domestik (sisa pepejal) yang diuruskan pihak berkuasa tempatan atau di bawah bidang kuasa Kementerian Perumahan dan Kerajaan Tempatan.


Pendekatan baharu tangani miskin tegar diperkenal akhir April ini – Mustapa

KUALA LUMPUR, 10 Mac – Kerajaan akan memperkenalkan pendekatan baharu yang lebih holistik dan komprehensif bagi menangani isu miskin tegar selewat-lewatnya akhir April ini, menurut Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata kerajaan meletakkan komitmen yang amat tinggi untuk menyelesaikan isu berkenaan, justeru pendekatan baharu itu akan mengambil kira segala input daripada pemimpin tempatan selain penduduk setempat.

“EPU (Unit Perancangan Ekonomi) dan ICU (Unit Penyelarasan Pelaksanaan) sudah memulakan proses ini dengan melakukan sesi libat urus dengan semua kerajaan negeri dan dua hari lepas, kita dah maklumkan kepada semua menteri besar dan ketua menteri tentang inisiatif ini,” katanya.

Beliau berkata demikian bagi menjawab soalan tambahan Datuk Seri Azizah Mohd Dun (Bersatu-Beaufort) mengenai langkah serta strategi kerajaan dalam menangani isu miskin tegar di seluruh negara, khususnya di Sabah, pada persidangan Dewan Rakyat hari ini.

Terdahulu, menjawab soalan Vivian Wong Shir Yee (PH-Sandakan) mengenai Sabah yang jauh ketinggalan dalam pembangunan infrastruktur serta kadar kemiskinan dan kos hidup yang tinggi, Mustapa berkata terdapat usaha khusus memperkukuh pembangunan sosioekonomi di Sabah dan Sarawak dirangka dalam Rancangan Malaysia Ke-12.

Beliau berkata bagi mempercepatkan pembangunan di negeri yang kurang membangun, sekurang-kurangnya 50 peratus daripada peruntukan pembangunan asas kerajaan Persekutuan diagihkan kepada negeri berkenaan, termasuk Sabah.

“Kerajaan juga menubuhkan Jawatankuasa Kerja Sosio-Ekonomi bagi membincangkan dengan terperinci dan menyelesaikan isu serta permasalahan yang dihadapi Sabah dan Sarawak berhubung pembangunan sosioekonomi,” katanya.- BERNAMA


Pembukaan semula sempadan perkukuh pemulihan perniagaan

KUALA LUMPUR, 9 Mac – Dewan Perdagangan dan Perindustrian Cina Bersekutu Malaysia (ACCCIM) menyifatkan pembukaan semula sempadan negara dengan kaedah selamat dan bertanggungjawab akan dapat “memperkukuh pemulihan perniagaan yang mampan.”

Menurut ACCCIM dalam kenyataan semalam, ia menyambut baik pembukaan semula sempadan negara untuk membantu memulihkan aktiviti ekonomi dan perniagaan domestik termasuk pelancongan, runcit, hotel, restoran dan industri penerbangan.

“Pelancongan merupakan satu daripada sumber pendapatan pertukaran asing Malaysia dengan jumlah terimaan pelancong sebanyak RM86.1 bilion atau 5.7 peratus daripada Keluaran Dalam Negara Kasar (KDNK) pada 2019 dan 26.1 juta pelancong.

Perdana Menteri Datuk Seri Ismail Sabri Yaakob hari ini mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Beliau turut mengumumkan had waktu beroperasi bagi premis perniagaan dimansuhkan mulai tarikh yang sama, sekali gus membolehkan pemilik premis melaksanakan waktu operasi premis masing-masing mengikut syarat lesen operasi premis.

Ismail Sabri berkata fasa ‘Peralihan Ke Endemik’ ini merupakan ‘exit strategy’ (strategi keluar daripada pandemik) untuk membolehkan rakyat Malaysia kembali semula kepada kehidupan yang hampir normal selepas hampir dua tahun berperang dengan COVID-19.

Sementara itu, Persatuan Perusahaan Kecil dan Sederhana Malaysia (SAMENTA) berkata dengan berakhirnya sekatan seperti kuarantin wajib, matlamat negara bagi pertumbuhan KDNK 5.5 – 6.0 peratus pada 2022 kini menjadi lebih realistik.

“Pembukaan semula sempadan negara akan membantu pemulihan ekonomi kita secara ketara. Ekonomi kita berkembang sederhana pada 3.1 peratus tahun lepas berbanding penurunan 5.6 peratus pada 2020, terutamanya disebabkan sekatan pergerakan yang berlanjutan dan penutupan berterusan sempadan negara kita,” katanya dalam kenyataan berasingan.

SAMENTA berkata sektor pelancongan akan menjadi penerima manfaat terbesar susulan pengumuman hari ini, manakala Perusahaan Kecil dan Sederhana (PKS) akan mendapat kemudahan perdagangan dan perniagaan yang lebih baik.

“Pemulihan PKS kita masih tidak kukuh. Pengumuman hari ini akan membantu menyokong pemulihan ini, namun, lebih banyak bantuan akan diperlukan dari segi automasi dan pembiayaan pra-penghantaran memandangkan produktiviti dan aliran tunai kekal sebagai cabaran utama bagi PKS Malaysia,” katanya. – BERNAMA


Kerajaan tubuh Kumpulan Penasihat Anak Muda kepada Perdana Menteri

KUALA LUMPUR 15 Mei – Kerajaan akan menubuhkan Kumpulan Penasihat Anak Muda kepada Perdana Menteri seperti mana yang pernah dicadangkan Majlis Belia Malaysia dalam usaha memperkasa peranan belia di negara ini.

“Ini adalah insiatif yang baik supaya generasi belia di peringkat akar umbi dapat didengari dan seterusnya menyumbang kepada perancangan dasar kerajaan.

“Pada masa ini proses pemilihan calon sedang dimuktamadkan dan barisan anak muda yang terpilih untuk menganggotai kumpulan penasihat anak muda ini akan diumumkan dalam tempoh terdekat,” katanya.

Perdana Menteri turut berharap, melalui penubuhan kumpulan, ini lebih ramai anak muda iaitu golongan belia dapat terlibat secara langsung dalam merangka strategi pembangunan negara yang menyeluruh.


Mayat wanita ditemukan terapung di sungai

JOHOR BAHRU, 2 Feb – Mayat wanita dipercayai warga asing ditemukan terapung di Sungai Plentong, Jalan Masjid, Kampung Plentong Baru, Masai di sini, pagi tadi.

Ketua Polis Daerah Seri Alam Supt Mohd Sohaimi Ishak berkata pihaknya menerima laporan berhubung penemuan mayat berusia 64 tahun itu daripada orang awam kira-kira pukul 10.45 pagi.

“Polis turut mengesan seorang wanita tempatan berumur 33 tahun yang telah membuat laporan orang hilang dipercayai waris warga emas itu kerana mengecam pakaian yang dipakai oleh si mati,” katanya dalam satu kenyataan hari ini.

Sementara itu, Ketua Balai Bomba dan Penyelamat Johor Jaya Penolong Kanan Penguasa Bomba Saiful Bahri Safar menerusi kenyataan berasingan memaklumkan pihaknya menerima panggilan bantuan mengangkat mayat daripada pihak polis pada pukul 12.11 tengah hari.

“Setibanya Pasukan Keluaran Operasi di lokasi kejadian, didapati benar terdapat seorang mangsa wanita dewasa berada di permukaan sungai dengan jarak 10 meter dari tebing sungai seperti yang dinyatakan oleh pihak polis.

“Mangsa telah meninggal dunia setelah disahkan pihak petugas kesihatan di lokasi kejadian dan mayat diserahkan kepada polis untuk tindakan lanjut,” katanya sambil menambah operasi ditamatkan pada pukul 2.45 petang. – BERNAMA


Malaysia-Qatar perlu tingkat prestasi perdagangan, pelaburan dua hala – PM

Ketika menyuarakan keyakinan itu, Perdana Menteri Datuk Seri Ismail Sabri Yaakob berkata ini berikutan terdapat peningkatan signifikan dalam nilai dagangan Malaysia dan Qatar walaupun dunia masih bergelut dengan ancaman pandemik COVID-19.

Menurutnya, nilai dagangan tersebut bagi tempoh dua bulan pertama tahun ini menunjukkan peningkatan sebanyak 30.9 peratus kepada RM610 juta berbanding RM470 juta bagi tempoh yang sama tahun lepas.

“Saya juga berterima kasih kerana Qatar memilih Malaysia sebagai destinasi utama pelaburan di Asia Tenggara, khususnya dalam sektor hartanah dan perkhidmatan.

“Sehingga kini, nilai pelaburan Qatar di Malaysia melebihi RM13.49 bilion (US$3.2 billion),” katanya pada sidang media bersama media Malaysia pada akhir lawatan rasmi tiga hari beliau ke Qatar, hari ini.

Mengulas selanjutnya, Ismail Sabri yang tiba di Doha pada Sabtu berkata dalam pertemuannya dengan Amir Qatar Sheikh Tamim bin Hamad Al Thani sejurus majlis sambutan rasmi di Amiri Diwan pagi tadi, kedua-dua pihak turut bersetuju untuk mengadakan perbincangan lanjut bagi menentukan sasaran pelaburan yang ingin dicapai dalam masa dua tahun.

“Mengambil kira pembukaan sempadan kedua-dua negara dan fasa peralihan ke endemik, saya percaya Malaysia dan Qatar perlu mengambil peluang untuk mengukuhkan lagi kerjasama dua hala dalam pelbagai bidang, khususnya industri halal, makanan, perbankan Islam, tenaga boleh baharu serta minyak dan gas,” katanya.

Perdana Menteri berkata lawatan beliau ke Ladang Lembu dan Kilang Pengeluaran Tenusu Baladna semalam, juga telah membolehkan memorandum kerjasama (MoC) yang ditandatangani pada 2019 bagi Baladna menjadi rakan kongsi FGV Holdings Bhd (FGV) dan Felcra Bhd dalam projek usahasama ladang tenusu berskala besar di Malaysia, dipersetujui untuk dimuktamadkan selewat-lewatnya Jun ini.

“Kerjasama strategik antara Baladna, FGV dan Felcra Bhd melibatkan pelaburan sebanyak RM2.1 bilion (US$500 juta) bagi pembangunan projek tenusu berskala besar di Chuping, Perlis.

Ismail Sabri berkata dalam pertemuan dengan Sheikh Tamim, Malaysia turut mengetengahkan beberapa cadangan untuk penerokaan peluang-peluang pelaburan di Qatar kepada syarikat-syarikat Malaysia.

“Saya telah mencadangkan agar Petronas diberi peluang untuk terlibat dalam projek ini. Alhamdulillah, cadangan saya disambut baik oleh Amir Qatar,” katanya.

Menurut Perdana Menteri, dua lagi cadangan adalah supaya Malaysia dijadikan hab penerbangan Qatar Airways untuk ke negara-negara ASEAN dan supaya Qatar mengimport lebih banyak minyak sawit Malaysia sebagai alternatif kepada minyak bunga matahari.

Pada sidang media sama, Ismail Sabri turut merakamkan penghargaan atas komitmen Qatar menjadi tuan rumah bagi Forum Ekonomi Dunia Islam (WIEF) ke-14 pada tahun depan.


Warisan tidak ketara Melaka semakin berkurangan

BANDARAYA MELAKA 26 November – Produk warisan tidak ketara membabitkan di beberapa kawasan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (Unesco) akan terus diperkasakan bagi memastikan ia tidak terus hilang akibat peredaran zaman.

Pengurus Besar Melaka World Heritage Sdn. Bhd. Ernie Hamsah berkata, ia perlu dilaksanakan sewajarnya berikutan mendapati beberapa warisan daripada 30 yang disenaraikan disifatkan semakin pupus akibat tiada pelapis yang mewarisi khazanah terbabit.

Jelasnya, bagi merealisasikan hasrat berkenaan pihaknya mengambil langkah mendekati komuniti dan golongan yang terlibat dalam kawasan Unesco bagi melihat dan mendengar hasrat mereka untuk memastikan ia dapat terus diperkasakan.

“Dalam tempoh ini kita dalam proses mendekati mereka untuk sama-sama kita bangunkan dan rapatkan hubungan antara penggiat dan komuniti ini untuk mempromosikan lagi produk-produk yang dihasilkan.

“Jika dahulu terdapat 30 senarai yang berada di bawah garis panduan pertubuhan itu yang mengikitraf Melaka sebagai Bandar Warisan Dunia namun hari ini ia dilihat semakin berkurang disebabkan beberapa faktor antaranya faktor usia dan tiada pelapis yang mahu meneruskan warisan tidak ketara ini.

“Cuma ada beberapa pewaris yang tinggal sekarang seperti tukang besi, tukang membuat logam dan rotan serta beberapa lagi yang masih ada di Melaka malah ada antara mereka sedang membina semula perniagaan dan perusaahaan mereka setelah berdepan dengan Perintah Kawalan Pergerakan (PKP) sebelum ini,” katanya.

Beliau berkata demikian pada sidang media selepas Program Melaka Heritage Race 2022 diadakan di Dataran Memorial Pengisytiharan Kemerdekaan, di sini hari ini.

Terdahulu, program yang diadakan membabitkan penyertaan 100 peserta dari pelbagai negeri itu memulakan perlumbaan meneroka warisan Negeri Melaka sejak jam 7.30 pagi tadi.

Mengulas lanjut Ernie berkata, antara 30 senarai warisan tidak ketara di negeri ini adalah tukang emas, Chettiar, tukang keranda, tukang kasut manik, tukang sulam kebaya Nyonya, penjual peralatan sembahyang (bukan Islam), pembuat kulit popiah, Pengukir kayu serta pelbagai lagi.

Ujarnya, program julung kali diadakan kali ini merupakan langkah pertama agensi itu untuk mendekati komuniti yang berada di bawah Unesco bagi memastikan segala produk yang dihasilkan mampu diperkenalkan semula kepada pengunjung di negeri ini.

“Konsep dan pengisian program ini agak berbeza dengan menjalankan perlumbaan mencari harta karun dengan kerjasama komuniti setempat membabtikan enam etnik di Melaka iaitu Melayu, Cina, India, Baba dan Nyonya dan Chetti.

“Menerusi program ini 25 kumpulan disertai daripada orang awam dan kakitangan pelbagai agensi termasuk dari Pulau Pinang, Perak, Johor, Melaka dan Selangor ini akan melaksanakan beberapa aktiviti kebudayaan untuk melengkapkan eksplorasi mereka.

“Perlumbaan dijangka berakhir sekitar jam 4.30 petang dan menawarkan RM1,600 bagi Johan, diikuti RM1,200 bagi tempat kedua, RM800 bagi tempat ketiga manakala saguhati masing-masing akan menerima RM150 bagi pertandingan kali ini,” katanya.


Cheng Hoe masih ‘pening’ pilih kesebelasan terbaik

Cheng Hoe menjelaskan selain pemain sudah lama tidak mempunyai aksi kompetitif antarabangsa, faktor lain seperti tahap kecergasan dan momentum persembahan dimiliki setiap anak buahnya turut diberi perhatian dalam menentukan barisan terbaik.

“Kita masih mencari kesebelasan terbaik untuk perlawanan akan datang, namun sudah semestinya dengan beberapa kombinasi malam ini saya rasa sedikit sebanyak dapat gambaran mengenai kesebelasan utama menentang UAE nanti,” katanya dalam sidang media secara dalam talian hari ini.

Selepas beberapa siri latihan dijalankan, Cheng Hoe dilihat gembira dengan komitmen diberikan para pemain dan seterusnya percaya ia sedikit sebanyak dapat memberi keyakinan kepada mereka untuk turun beraksi pada perlawanan akan datang.

Beliau juga memberi jaminan bahawa kesemua 25 pemain dalam skuad akan diberi peluang untuk beraksi dalam dua perlawanan persahabatan menentang Kuwait dan Bahrain bagi mendapatkan rentak permainan dan membantunya merencana kombinasi terbaik bagi menghadapi cabaran sebenar dalam saingan kelayakan.

Bekas jurulatih Kedah itu juga yakin muka baharu yang dipanggil menyertai skuad kebangsaan seperti Liridon Krasniqi (Newcastle Jets), Luqman Hakim Shamsudin (KV Kortrijk), serta dua pemain Johor Darul Ta’zim (JDT) iaitu Guilherme De Paula dan Arif Aiman Mohd Hanapi mampu mencapai keserasian bersama muka lama dan berharap reaksi positif dapat dicapai pada dua aksi pemanas badan itu sebelum kempen kelayakan menentang UAE pada 3 Jun.

Mengulas mengenai pertembungan dengan Kuwait, beliau menuntut pemain untuk menggunakan kelebihan dari segi kepantasan selain teknik dan kemahiran yang ada dalam usaha memerangkap pasukan dari Asia Barat itu.

“Kita tahu pasukan dari Asia Barat mempunyai kekuatan dari segi fizikal dan diharap pemain dapat memberi cabaran kepada skuad lawan selain mengingatkan mereka agar tidak terlalu ghairah ketika beraksi dalam dua perlawanan persahabatan bagi mengelakkan sebarang kecederaan,” tambahnya.

Selepas menentang UAE, Malaysia akan menghadapi baki perlawanan kelayakan Kumpulan G dengan berdepan Vietnam pada 11 Jun dan Thailand pada 15 Jun.


Lima mangsa rentung dalam kemalangan merupakan pelajar USAS

KUALA KANGSAR, 12 Mei – Kelima-lima mangsa yang rentung apabila kereta yang dinaiki mereka terbakar selepas terlibat dalam kemalangan di Km 246 Lebuhraya Utara Selatan arah utara di Kuala Kangsar tengah malam tadi, dikenal pasti sebagai pelajar Universiti Sultan Azlan Shah (USAS).

Naib Canselor USAS Tan Sri Nordin Kardi berkata pihaknya telah memaklumkan ahli keluarga pelajar berkenaan berhubung kejadian itu, yang berlaku semasa mereka dalam perjalanan pulang dari Ipoh selepas bercuti.

“Semua mereka adalah pelajar terbaik dan baru melaporkan diri selepas cuti Aidilfitri,” katanya ketika ditemui pemberita di pekarangan Unit Forensik Hospital Kuala Kangsar di sini hari ini.

Difahamkan lima pelajar berkenaan terdiri daripada Muhammad Nasrun Aidol Munir Akbar, 22, yang memandu kereta, Ahmad Naim Najmi Ahmad Hafizan, 21, penumpang hadapan, manakala tiga lagi adalah Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.

Muhamad Nasrun dan Iqbal Hasnun merupakan penuntut Ijazah Sarjana Muda Pengajian Islam manakala Ahmad Naim Najmi adalah penuntut Ijazah Sarjana Muda Kaunseling dengan kepujian, manakala Muhammad Nabil Haikal ialah penuntut Diploma Pentadbiran Perniagaan dan Ahmad Akmal penuntut Diploma Kaunseling Islami.

Selain beberapa anggota keluarga pelajar berkenaan, turut kelihatan di Unit Forensik Hospital Kuala Kangsar ialah Pengerusi Jawatankuasa Pendidikan, Pengajian Tinggi dan Sumber Manusia Perak, Ahmad Saidi Mohamad Daud dan beberapa Ahli Dewan Undangan Negeri.- BERNAMA


Hubungan dagang dipertingkatkan dengan UAE bolehkan syarikat Malaysia Capai pasaran lebih luas

DUBAI, 29 Mac – Masih banyak peluang kerjasama ekonomi dan perdagangan yang dapat dijalankan antara Malaysia dan Emiriah Arab Bersatu (UAE) sekali gus boleh membantu syarikat-syarikat negara memasuki pasaran lebih luas di peringkat global.

Duta Besar Malaysia di UAE, Datuk Mohd Tarid Sufian berkata banyak bidang boleh diterokai oleh Malaysia di UAE, namun matlamatnya tidak boleh dilihat kepada UAE semata-mata, sebaliknya kepada pasaran yang lebih besar di luar negara itu.

Beliau berkata UAE terletak di tengah-tengah rantau Timur Tengah dan menyediakan hab logistik bagi wilayah itu selain untuk negara-negara Afrika dan Eropah.

“Malaysia perlu mengambil kesempatan untuk menjadi rakan dagangan dan pelaburan bagi meluaskan jalinan perdagangan dan pelaburan bukan hanya di UAE tetapi seluruh dunia.

“Ia adalah jendela untuk Malaysia melihat dunia secara keseluruhan…jalinan kerjasama bukan hanya UAE tetapi dunia secara amnya,” katanya pada sidang media sempena lawatan rasmi tiga hari Perdana Menteri Datuk Seri Ismail Sabri Yaakob ke UAE, di sini.

Lawatan Perdana Menteri bermula hari ini hingga 31 Mac dan ia merupakan  lawatan rasmi pertama Ismail Sabri ke UAE selepas dilantik sebagai Perdana Menteri kesembilan Malaysia pada 21 Ogos, 2021.

Walaupun dunia bergelut dengan pandemik COVID-19, namun usaha untuk mengembangkan hubungan dua hala Malaysia dan UAE berada pada landasan yang baik terutama menerusi penyertaan Malaysia dalam Ekspo 2020 Dubai yang berlangsung selama enam bulan sejak Oktober tahun lepas hingga 31 Mac ini, katanya.

“Nilai dagangan telah meningkat dua angka…nilai perdagangan merekodkan US$5.4 bilion tahun lepas. UAE adalah rakan dagang terbesar Malaysia di rantau ini (Timur Tengah),” katanya.

Beliau berkata bagi Ekspo 2020 Dubai, penyertaan di Pavilion Malaysia lebih menjurus kepada pembangunan lestari, alam sekitar dan ekonomi kitar semula.

“Banyak MoU (Memorandum Persefahaman) atau Surat Hasrat telah dimeterai syarikat-syarikat  Malaysia dan syarikat asing, bukan hanya terikat dengan UAE…dalam bidang tenaga baharu dan bukan berasaskan fosil yang dilihat sebagai inisiatif mengurangkan kesan karbon. Ini langkah baik dan merupakan peluang yang diambil pada Ekspo 2020,” katanya.

Pada hari kedua lawatan di UAE, Ismail Sabri akan melawat Pavilion Malaysia di Ekspo 2020 Dubai dan dijangka turut menyaksikan majlis menandatangani beberapa MoU antara syarikat Malaysia dan syarikat asing.

Berlandaskan tumpuan Pavilion Malaysia bagi mencapai karbon bersih sifar sebagai sebahagian daripada Matlamat Pembangunan Mampan termasuk kemampanan dan tenaga pembaharuan, ia memberikan Malaysia platform terbaik bagi mempamerkan teknologi inovatif dan penyelesaian holistik Malaysia kepada dunia.


36 peratus kanak-kanak di Malaysia terima vaksin COVID-19

KUALA LUMPUR, 24 Mac – Seramai 1,277,247 kanak-kanak berusia lima hingga 11 tahun atau 36 peratus daripada keseluruhan populasi kumpulan berkenaan di negara ini telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Menurut laman web COVIDNOW, untuk tempoh sama seramai 2,846,114 remaja berusia 12 hingga 17 tahun atau 91.5 peratus daripada populasi kumpulan itu telah melengkapkan vaksinasi, manakala 2,943,587 atau 94.6 peratus menerima sekurang-kurangnya satu dos vaksin.

Bagi populasi dewasa pula, sejumlah 15,553,138 individu atau 66.1 peratus telah menerima dos penggalak COVID-19,  22,946,072 atau 97.5 peratus (lengkap vaksinasi) dan 23,222,133 atau 98.7 peratus (menerima sekurang-kurangnya satu dos vaksin).

Untuk vaksinasi harian, sebanyak 27,592 dos vaksin diberikan semalam meliputi 5,911 dos pertama, 1,373 (dos kedua) dan 20,308 (dos penggalak) menjadikan jumlah kumulatif dos vaksin diberikan di bawah Program Imunisasi COVID-19 Kebangsaan (PICK) sebanyak 68,577,331.

Sementara itu, menurut portal GitHub Kementerian Kesihatan, 65 kes kematian akibat COVID-19 direkodkan semalam dengan Selangor tertinggi iaitu 12 kes, diikuti Perak (11), Johor (10), Melaka dan Pahang masing-masing melaporkan lima kes.

Selain itu, Kedah melaporkan empat kes, Negeri Sembilan, Sarawak, Sabah dan Kuala Lumpur masing-masing melaporkan tiga kes, Pulau Pinang (dua), manakala satu kes direkodkan masing-masing di Kelantan, Perlis, Terengganu dan Labuan.


Medan Ikan Bakar Kuala Sungai Baru kembali hidup sepanjang Ramadan

KUALA LINGGI 18 April – Medan Ikan Bakar Persatuan Nelayan Kawasan Melaka Barat (PNKMB) Kuala Sungai Baru, di sini kembali menerima kunjungan pelanggan yang memuaskan hati pihak pengurusan sepanjang Ramadan.

Dengan menyediakan pelbagai jenis ikan segar dari laut, medan berkenaan kembali menerima pesanan pelanggan sama ada dari sekitar Masjid Tanah atau luar Melaka.

Pengurus Besarnya, Shukri Yusof berkata, kebanyakan pelanggan menyatakan mereka amat menggemari ikan, udang, sotong dan hidupan laut yang lain yang disediakan di medan itu kerana ia segar dari laut.

“Seramai 265 ahli PNKMB menyediakan hasil tangkapan yang bukan setakat segar, malah pada harga yang munasabah bagi memberi peluang kepada lebih ramai pelanggan untuk menikmati hasil laut berkualiti tinggi,” katanya ketika ditemui di Kompleks PNKMB semalam.

Dia berkata, antara ikan didaratkan nelayan di kompleks itu ialah jenahak, kurau, pari, senangin, cencaru dan kerapu, malah, pelanggan juga boleh memilih kepah, kerang dan udang kertas gred A dan B yang segar dan enak dimasak pelbagai jenis masakan.

Sementara itu, pelanggan Noor Azilah Mohamad, 48, berkata dia hadir bersama-sama dua anaknya untuk menikmati ikan segar yang dimasak tiga rasa, selain udang masak sambal.

“Pada bulan biasa saya selalu makan di sini dan sekarang saya mengambil peluang berbuka puasa di medan ikan bakar ini kerana persekitarannya yang damai.

“Sambil menikmati ikan, udang dan kepah, kami menikmati keindahan pemandangan ketika matahari terbenam di ufuk barat dari muara Kuala Sungai Baru,” katanya.

Zulfakar Mohd Ali, 54, berkata dia sanggup datang dari Port Dickson, Negeri Sembilan bersama-sama tujuh anggota keluarganya semata-mata untuk menikmati ikan segar di medan ikan bakar berkenaan.

“Ikan segar rasanya lebih manis dan enak berbanding ikan yang sudah tiga atau empat hari disimpan dalam peti ais atau tong ikan.

“Dengan membelanjakan kurang RM300, saya dan keluarga puas menikmati ikan siakap bakar, cencaru bakar, sotong goreng tepung dan tom yam kepah,” katanya.


Solat Aidilfitri, takbir raya di masjid dan surau dibenarkan

PUTRAJAYA 4 Mei. – Solat Sunat Aidilfitri dan takbir raya dibenarkan di masjid dan surau di seluruh negeri yang menjalani Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP) sahaja.

Kebenaran itu diputuskan dalam Sidang Khas Majlis Keselamatan Negara (MKN) yang bersidang bersama Jabatan Kemajuan Islam Malaysia (Jakim) serta mengambil kira nasihat Kementerian Kesihatan Malaysia (KKM).

Menteri Kanan (Keselamatan) Datuk Seri Ismail Sabri Yaakob berkata, bagaimanapun bagi kawasan dikenakan PKP Diperketatkan (PKPD) solat sunat dan takbir raya adalah tidak dibenarkan.

“Mengenai jumlah kehadiran serta penyertaan jemaah lelaki, wanita dan kanak-kanak adalah mengikut ketetapan pihak berkuasa agama negeri,” katanya pada sidang media mengenai PKP hari ini.

“MKN juga membuat keputusan bahawa jamuan selepas solat sunat hari raya di masjid dan surau serta ziarah tanah perkuburan adalah dibenarkan tertakluk kepada pihak berkuasa agama negeri, kecuali di kawasan PKP dan PKPD.

Mengenai aktiviti ziarah tanah perkuburan pula dibenarkan kecuali negeri yang menjalani PKP dan PKPD dengan syarat had tidak lebih enam orang bagi satu lot atau petak kubur serta tidak lebih daripada 30 minit.


Polis nafi dakwaan video jadikan warga China mangsa minta rasuah, pemerasan

KUALA LUMPUR 11 Julai – Polis menafikan dakwaan sebuah video tular di media sosial Youtube yang menuduh polis sentiasa menjadikan warga China sebagai mangsa untuk meminta rasuah dan melakukan pemerasan.

Ketua Polis Daerah Subang Jaya, Asisten Komisioner Abd Khalid Othman berkata, video tersebut dipercayai dimuat naik pada 3 Februari lalu yang berdurasi 41 minit 51 saat.

Beliau berkata video itu memaparkan seorang lelaki warga China mendakwa dirinya diperas ugut polis di Malaysia lebih kurang 50 kali selain menuduh polis sentiasa mencari kesalahan dalam kalangan warganegara asing terutamanya China untuk mendapatkan habuan dan sanggup membawa mangsa ke mesin ATM bagi mendapatkan wang.

“Semakan dibuat dan mendapati setakat ini, tiada sebarang laporan polis dibuat oleh penama (lelaki itu) atau orang lain mengenai insiden sebagaimana dinyatakan (dan) polis memandang serius terhadap segala tuduhan dan dakwaan itu.

“Pihak polis mengalu-alukan penama itu untuk tampil membuat laporan berkenaan kejadian ini supaya siasatan lanjut boleh dijalankan secara telus dan menyeluruh,” katanya dalam kenyataan hari ini.

Abd Khalid berkata pihaknya tidak akan berkompromi dan tidak teragak-agak untuk mengambil tindakan ke atas mana-mana pegawai atau anggota polis yang didapati melakukan kesalahan.

“Maklumat berkaitan kejadian sebegini atau lain-lain jenayah boleh disalurkan kepada pihak polis melalui Pusat Kawalan Daerah Subang Jaya (di talian) nombor telefon 03-56210343 atau mana-mana balai polis berdekatan,” katanya.


PKP 3.0: Negara kerugian RM1 bilion sehari- Muhyiddin

Menyifatkan keputusan melaksanakan PKP 3.0 bukan sesuatu yang mudah, beliau berkata Malaysia  perlu segera keluar daripada krisis COVID-19 demi kesihatan dan kelangsungan hidup semua.

“Saya telah umumkan pakej rangsangan ekonomi dan bantuan kewangan PEMERKASA Tambahan bernilai RM40 bilion dengan suntikan fiskal sebanyak RM5 bilion ringgit.

“Saya berharap bantuan daripada kerajaan ini dapat meringankan beban yang ditanggung oleh individu dan perniagaan yang terkesan,” katanya dalam perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung, hari ini.

Menteri Kewangan Tengku Datuk Seri Zafrul Abdul Aziz sebelum ini berkata negara mengalami kerugian sebanyak RM2.4 bilion sehari semasa pelaksanaan PKP 1.0, dan berkurangan kepada RM300 juta sehari semasa PKP 2.0 berikutan lebih banyak sektor ekonomi dibenarkan beroperasi.


417,470 individu lengkapkan dua dos suntikan vaksin COVID-19

KUALA LUMPUR 14 April. – Seramai 417,470 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan Datuk Seri Dr Adham Baba berkata bagi tempoh sama, 632,668 individu telah menerima dos pertama menjadikan jumlah keseluruhan pemberian dos pertama dan kedua vaksin COVID-19 di negara kini 1,050,138.

Menerusi satu infografik dikongsikan di laman Twitter rasminya hari ini, Dr Adham berkata lima negeri menerima suntikan dos pertama vaksin tertinggi ialah Selangor dengan 86,577 diikuti Sarawak (65,580), Kuala Lumpur (62,724), Johor (57,248) dan Sabah (54,817).

Sementara, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 57,664 individu, diikuti Perak (47,007), Sabah (42,344), Kuala Lumpur (35,542) dan Pahang (32,839).

Dalam pada itu, jumlah pendaftaran untuk Program Imunisasi COVID-19 Kebangsaan adalah seramai 8,687,372 atau 35.8 peratus dengan Selangor merekodkan angka tertinggi melibatkan 2,306,344 pendaftaran.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April ini akan membabitkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini melibatkan 9.4 juta warga emas berusia 65 tahun ke atas, kumpulan rentan dan Orang Kurang Upaya (OKU), manakala fasa ketiga dijadual bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang.


Larangan perhimpunan #TangkapAzamBaki

KUALA LUMPUR 21 Jan – Mahkamah Majistret, di sini, hari ini, mengeluarkan larangan demonstrasi selama tujuh hari di Dataran Merdeka, Sogo dan Masjid Jamek.

Ketua Polis Daerah Dang Wangi Asisten Komisioner Noor Dellhan Yahaya berkata, perintah larangan itu dikeluarkan mahkamah kepada pihak polis dan setakat ini pihaknya tidak menerima sebarang maklumat atau permohonan penganjuran sebarang perhimpunan.

Beliau berkata, antara laluan terbabit adalah Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.

“Selain itu operasi di 25 stesen Transit Aliran Massa (MRT), Transit Aliran Ringan (LRT), monorel
dan KTM antara Dang Wangi juga dihentikan operasi sementara bermula jam 7 pagi,” katanya.


Ketua Armada Kelantan meninggal dunia

PASIR MAS 6 Mei. – Ketua Angkatan Bersatu Anak Muda (Armada) Kelantan Datuk Muhammad Amiin Ridhuwan Ab Aziz, 36, meninggal dunia dipercayai akibat serangan jantung, kira-kira 6 pagi tadi.

“Allahyarham difahamkan mengalami sakit dada dan rebah ketika sahur pagi tadi di kediamannya sebelum dibawa ke Hospital Pasir Mas. Allahyarham disahkan menghembuskan nafas terakhir di Hospital Pasir Mas, buat masa ini jenazah arwah masih berada di hospital untuk pemeriksaan lanjut.

Mengulas lanjut, beliau berkata Muhammad Amiin Ridhuwan yang juga Ketua Armada Pasir Mas merupakan seorang ketua yang cukup komited dan berani mendepani isu rakyat sepanjang diberikan mandat memimpin Armada Kelantan sejak tahun lalu.

“Semoga roh Allahyarham ditempatkan dalam kalangan insan soleh,” katanya sambil memberitahu Muhammad Amiin Ridhuwan meninggalkan dua balu dan lapan orang anak.


Melaka anjur Ekspo Rumah Mampu Milik 3-5 Jun depan

AYER KEROH 18 Mei – Kerajaan negeri menerusi Lembaga Perumahan Melaka (LPM) bakal menganjurkan Ekspo Rumah Mampu Milik (RMM) Tahun 2022.

Pengarah Eksekutif LPM Mohd Salleh Hamidom berkata, ekspo berkenaan bakal disertai seramai 16 pemaju, selain turut menampilkan Melaka Finance House dan Institusi Perbankan.

Jelasnya, objektif utama penganjuran ekspo berkenaan adalah bertujuan untuk memudahkan pembeli khususnya dalam kalangan B40 dan M40 mendapatkan rumah idaman mereka dengan tawaran harga mampu milik.

“Pengunjung yang hadir ke ekspo ini dapat melihat sendiri kelayakan mereka kerana kita turut menyediakan kemudahan semakan pinjaman oleh bank dan Melaka Finance House.

“Menariknya, ekspo ini akan menawarkan pelbagai jenis rumah mampu milik berharga RM180,000 ke bawah dan rumah kos sederhana rendah dengan harga RM100,000-RM120,000.

“Selain itu, ia turut menyediakan tawaran Rumah Belia yang menawarkan rebat sehingga RM30,000 dan rumah mampu milik (sebuah) di bawah kelolaan Melaka Finance House,” katanya kepada Melaka Hari Ini.


Bantuan akan disalur kepada Orang Asli terjejas banjir – TPM

AYER KEROH 13 Mac – Kerajaan akan menyalurkan bantuan secara menyeluruh menerusi Jabatan Kemajuan Orang Asli (JAKOA) kepada orang asli yang terkesan bencana banjir di Negeri Johor dan Pahang.

Timbalan Perdana Menteri Datuk Seri Ahmad Zahid Hamidi berkata bantuan yang diberikan selain melalui Jawatankuasa Bencana Pusat dan Daerah, bantuan itu turut merangkumi insfrastruktur, jalan dan pelbagai lagi.

Katanya, beliau akan meminta Ketua Pengarah JAKOA, Sapiah Mohd Nor untuk terus turun ke kedua-dua negeri dan melihat apa keperluan lain yang diperlukan dalam usaha membantu mereka yang terkesan akibat bencana alam itu.

“Untuk bencana banjir di Johor dan Pahang, kita akan minta JAKOA menghulurkan bantuan selain daripada bantuan yang diberikan oleh Jawatankuasa Bencana Pusat di peringkat negeri dan daerah.

Beliau berkata demikian pada sidang media selepas Majlis Pengenalan Calon-Calon Majlis Kerja Tertinggi (MKT) UMNO di Pusat Dagangan Antarabangsa Melaka (MITC), di sini malam tadi.

Hadir sama, Ketua Menteri Datuk Seri Utama Sulaiman Md Ali; Exco Kanan Pelaburan, Perindustrian, Pembangunan Usahawan dan Koperasi Negeri, Datuk Seri Ab Rauf Yusoh serta kenamaan lain.

Mengulas lanjut, bagaimanpun ketika ditanya mengenai jumlah Orang Asli yang terkesan di kedua-dua negeri akibat banjir, pihaknya belum menerima jumlah rasmi lagi.


Denda tinggi ke atas pemburu haram pastikan Harimau Malaya tidak pupus

SUNGKAI 13 April. – Denda lebih tinggi ke atas pemburu haram dan enam pelan kondusif membuktikan keseriusan Kerajaan dalam memastikan populasi Harimau Belang Malaya tidak pupus di negara ini, kata Menteri Tenaga dan Sumber Asli Datuk Seri Dr. Shamsul Anuar Nasarah.

Beliau berkata, pelan bersama-sama Kementerian Perusahaan Perladangan dan Komoditi (KPPK) selain agensi dan pemain industri yang terlibat, diharapkan dapat menangani krisis kepupusan Harimau Malaya.

“Kita fokus dan serius dalam memastikan kepupusan itu tidak berlaku. Ini tindakan dan tanggungjawab bersama dalam menangani pemburuan haram habitat ini.

“Kerana itu kita sedang meminda Akta Pemuliharaan Hidupan Liar (716) 2010 supaya kita lebih respons dalam perkembangan semasa dan usaha konservasi hidupan liar, di mana kita akan tingkatkan penalti dan denda kepada pesalah.

“Kita sedar ada pihak-pihak tidak bertanggungjawab yang memperdagang hidupan liar di dalam talian. Jadi pindaan itu akan memperkukuhkan penguatkuasaan dalam membanteras aktiviti haram tersebut,” katanya.

Beliau berkata demikian selepas bersama-sama Menteri Perusahaan Perladangan dan Komoditi Datuk Dr. Mohd Khairuddin Aman Razali, menyaksikan memorandum persefahaman (MoU) bagi menangani krisis kepupusan Harimau Malaya, serta meningkatkan reputasi dan imej industri sawit dalam aspek kemampanan di Pusat Menyelamat Hidupan Liar Kebangsaan (NWRC) semalam.

MoU itu melibatkan Jabatan Perlindungan Hidupan Liar dan Taman Negara (PERHILITAN), diwakili Ketua Pengarahnya Abdul Kadir Abu Hashim, Majlis Minyak Sawit Malaysia (MPOC) menerusi Ketua Pegawai Eksekutifnya Datuk Dr. Wan Zawawi Wan Ismail, dan Yayasan Pemuliharaan Hijau Minyak Sawit Malaysia (MPOGCF) diwakili Ahli Lembaga Pemegang Amanahnya Mohd Nor Hamzah.

Sebelum ini dilaporkan, Pengarah Zoo Taiping dan Night Safari (ZTNS) Dr Kelvin Lazarus berkata, tindakan pembiakan pemuliharaan dan pembelajaran mengenai Harimau Belang Malaya diperlukan, bagi mengelakkan kepupusan populasi berkenaan di negara ini.

Dr Kelvin berkata, masalah penurunan populasi Harimau Belang Malaya akan berlaku dalam tempoh lima hingga 10 tahun akan datang, sekali gus Malaysia akan kehilangan spesies ini buat selama-lamanya sekiranya tiada tindakan dilakukan.

Shamsul Anuar berkata, usaha kerajaan memerlukan penglibatan semua pihak untuk berganding bahu, dalam menggerakkan kesedaran berkaitan pemburuan haram spesies terancam seperti Harimau Malaya.

Mengulas pelan jangka masa pendek dan panjang untuk memulihara spesies Harimau Malaya, Shamsul Anuar berkata ia bertepatan dengan MoU itu, antara lain melibatkan Program pembiakan Harimau Malaya; Program pembiayaan lima ekor anak Harimau Malaya; Program pemindahan Harimau Malaya ke Pusat Konservasi Harimau Kebangsaan di Lanchang, Pahang.

Ia juga melibatkan Program meliarkan Harimau Malaya; Program pelepasan Harimau Malaya ke habitat asal dan Program pemantauan Harimau Malaya selepas proses pelepasan.

Shamsul Anuar menarik perhatian, MoU itu antara lain memperuntukkan dana RM3 juta untuk tempoh lima tahun bagi konservasi Harimau Malaya hasil inisiatif MPOC dan MPOGCF, sekali gus menunjukkan komitmen padu dan keprihatinan industri sawit dalam menyelamatkan Harimau Malaya yang diancam kepupusan.

Dalam kenyataan media bersama kedua-dua kementerian itu menyebut, MoU itu bertujuan memperkukuhkan konservasi ex-situ (mengekalkan spesies di luar habitat asal seperti zoo dan taman botani) Harimau Malaya melalui penyelidikan, bina upaya serta program komunikasi, pendidikan dan kesedaran awam.


Projek LCS diteruskan – Menteri Pertahanan

PUTRAJAYA, 10 Disember – Projek pembinaan Kapal Tempur Pesisir (LCS) akan diteruskan namun memerlukan penelitian semula, kata Menteri Pertahanan Datuk Seri Mohamad Hasan.

“Kita akan pastikan supaya kapal-kapal (LCS) ini dibina, tiada guna cerita perkara lepas. Yang penting, kerana (LCS) ini merupakan aset strategik bagi ATM (Angkatan Tentera Malaysia),” katanya.

Beliau berkata demikian dalam sidang media selepas hadir pada Majlis Graduasi Maktab Ketahanan Nasional, Maktab Pertahanan Angkatan Tentera dan Maktab Turus Angkatan Tentera Tahun 2022 di Pusat Pengajian Pertahanan Nasional (PuspaHanas) di sini hari ini.

Semalam, Panglima Armada Timur Laksamana Madya Datuk Sabri Zali berharap agar kapal LCS menjadi antara keutamaan kerajaan baharu bagi memantapkan kemampuan Tentera Laut Diraja Malaysia (TLDM) khususnya di Armada Timur mempertahankan perairan negara.

Sebelum ini, bekas Menteri Pertahanan Datuk Seri Hishammuddin Tun Hussein dilaporkan berkata kapal LCS pertama dijangka siap sekurang-kurangnya dalam tempoh dua tahun.

Sementara itu, mengulas mengenai isu elaun, kebajikan veteran dan perumahan tentera, Mohamad berkata perkara berkenaan akan diteliti dan dilaksanakan mengikut kemampuan negara.

“Kita kena beri keutamaan berdasarkan keadaan negara dan mengikut kemampuan negara yang mana kita perlu pastikan ia dapat disusun dengan baik,” katanya.

Turut hadir pada majlis berkenaan Ketua Setiausaha Kementerian Pertahanan Datuk Seri Muez Abd Aziz, Panglima ATM Jen Tan Sri Affendi Buang dan Panglima Tentera Laut Laksamana Tan Sri Mohd Reza Mohd Sany.


Suami isteri disiasat abai dua anak bermain di tepi balkoni

KUALA LUMPUR, 26 Okt – Polis sedang menyiasat sepasang suami isteri kerana disyaki membiarkan dua anak mereka bermain di tepi balkoni tingkap di tingkat 17 sebuah kondominium di Taman Setapak di sini, semalam.

Ketua Polis Daerah Wangsa Maju Supt Ashari Abu Samah berkata ibu bapa kepada kanak-kanak itu telah dipanggil untuk diambil keterangan dan dibenarkan pulang malam tadi.

Beliau berkata satu laporan polis dibuat pegawai polis Bahagian Siasatan Jenayah Seksual, Wanita dan Kanak-Kanak (D11) Jabatan Siasatan Jenayah Ibu Pejabat Polis Kontinjen Kuala Lumpur semalam, susulan tular satu rakaman video kejadian itu di media sosial.

Beliau berkata video berkenaan dimuat naik pemilik akaun Facebook dikenali sebagai Reff Lia memaparkan dua kanak-kanak masing-masing berusia empat dan dua tahun dibiarkan cuai dan bermain di tepi balkoni tingkap berkenaan yang tidak berpagar.

“Hasil siasatan mendapati ketika kejadian ibu bapa kanak-kanak berkenaan berada di dalam rumah dan tidak menyedari kejadian itu,” katanya dalam kenyataan hari ini.

“Pihak polis menasihatkan ibu bapa agar tidak meninggalkan anak-anak kecil bersendirian tanpa pengawasan kerana perbuatan itu boleh dianggap sebagai satu kecuaian di bawah Akta Kanak-Kanak,” katanya.

Polis meminta kerjasama orang ramai yang mempunyai sebarang maklumat berkaitan kejadian itu untuk menyalurkannya ke Ibu Pejabat Polis Daerah Wangsa Maju menerusi talian 03-92899222 atau Hotline Polis Kuala Lumpur 03-21159999 atau mana-mana balai polis berhampiran.


PM ucap syabas kepada Dhabitah atas aksi mengagumkan

KUALA LUMPUR 1 Ogos – Tan Sri Muhyiddin Yassin mengucapkan syabas kepada penerjun negara Nur Dhabitah Sabri kerana mempamerkan aksi dan tentangan amat mengagumkan pada saingan akhir acara 3 meter (m) papan anjal wanita individu Sukan Olimpik Tokyo 2020, hari ini.

Perdana Menteri dalam hantaran di laman Facebook rasmi beliau malam ini berkata, biarpun tanpa pingat, kelibat dan aksi Nur Dhabitah nyata menghiburkan bersama semangat yang tidak mudah mengalah.

“Layak ke final dan berada di tempat keempat daripada 12 peserta dalam temasya sukan tersohor, Sukan Olimpik Tokyo 2020, juga adalah satu kejayaan yang perlu anda banggakan.

“Jangan sedih. Perjalanan anda masih jauh. Masih banyak kejayaan yang boleh dilakar termasuk pada edisi Sukan Olimpik akan datang. Senyumlah Nur Dhabitah!” katanya.

Penerjun berusia 22 tahun itu menampilkan aksi konsisten bagi setiap terjunan dalam lima pusingan acara tersebut namun pungutan mata yang diperoleh tidak mencukupi untuk menaiki podium.


Hubungi wakil rakyat jika nama tercicir terima bantuan

KUALA LUMPUR 6 Ogos – Individu yang namanya tercicir daripada senarai penerima bantuan Bakul Prihatin Negara diminta segera menghubungi pemimpin masyarakat atau wakil rakyat masing-masing bagi membolehkan bantuan dihantar secepat mungkin.

Perdana Menteri Tan Sri Muhyiddin Yassin berkata, program bantuan itu merupakan nilai tambah kepada program Bantuan Bakul Makanan yang digerakkan oleh Kerajaan Perikatan Nasional (PN) sejak pandemik melanda, bagi membantu mereka yang terkesan tanpa mengira batas kaum dan fahaman politik.

“Di bawah program Bakul Prihatin Negara yang baru digerakkan 15 Julai lalu, lebih 60,000 bakul telah diedarkan yang memberi manfaat kepada lebih 200,000 isi rumah di seluruh negara.

“Hasrat kerajaan tidak lain adalah untuk menolong rakyat yang terkesan akibat pandemik, justeru marilah kita bersama-sama berusaha memulihkan negara,” katanya menerusi hantaran di akaun Facebook rasminya hari ini.

Katanya di bawah Pakej Bantuan Perlindungan Ekonomi dan Rakyat Malaysia (PERMAI) sahaja sebanyak 500,000 Bakul Makanan telah diedarkan melibatkan peruntukan sebanyak RM50 juta.

Menurutnya tidak cukup dengan itu, pada 1 Julai lepas, di bawah Pelan Perlindungan Rakyat dan Pemulihan Ekonomi (PEMULIH), sejumlah RM66.6 juta diperuntukkan untuk Bantuan Bakul Makanan dengan kadar RM300,000 setiap Ahli Parlimen, tanpa mengira parti kerajaan atau pembangkang.

Menerusi hantaran itu juga, Muhyiddin memaklumkan beliau singgah di Kompleks Penghulu Mukim Sungai Raya, Muar, Johor hari ini untuk menyampaikan sumbangan makanan basah dan Bakul Prihatin Negara kepada 50 penghulu kampung di sekitar Pagoh dan Muar.

Sebanyak 1,000 bakul disediakan untuk diedarkan oleh penghulu bersama-sama sukarelawan Skuad Prihatin Negara kepada masyarakat setempat, di samping barangan basah seperti sayuran, ikan dan ayam segar.


Muhyiddin selamat terima suntikan vaksin COVID-19

PUTRAJAYA 24 Feb. – Perdana Menteri Tan Sri Muhyiddin Yassin selamat menerima suntikan vaksin COVID-19 sekali gus menjadi individu pertama negara menerima vaksin berkenaan.

Suntikan pertama itu diberikan Ketua Jururawat Kesihatan, Lina Ibrahim yang telah bertugas selama 23 tahun dalam bidang perubatan di negara ini tepat jam 2.45 petang tadi di Pejabat Kesihatan Putrajaya, Presint 11 di sini.

Sejurus suntikan dibuat di bahu kiri Perdana Menteri, beliau dibawa berehat selama 30 minit yang menjadi prosedur biasa untuk melihat sekiranya terdapat sebarang reaksi selepas pemberian vaksin berkenaan.

Terdahulu, Muhyiddin dibawa mendengar taklimat Pelancaran Program Imunisasi COVID-19 Kebangsaan bermula secara rasmi di Klinik Kesihatan Presint 11, Putrajaya hari ini.

Hadir sama, Menteri Kesihatan Datuk Seri Dr Adham Baba, Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin dan Ketua Pengarah Kesihatan Tan Sri Dr Noor Hisham Abdullah

Program Imunisasi COVID-19 Kebangsaan dilaksanakan dalam tiga fasa bermula hari ini dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula yang bermula dari April hingga Ogos akan membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang.

Fasa 3 dari Mei 2021 hingga Februari 2022 pula akan diberikan kepada penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Khairy sebelum ini dilaporkan berkata, Perdana Menteri Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada hari pertama Program Imunisasi COVID-19 Kebangsaan.


Tenis bukan lagi sukan golongan elit

AYER KEROH 26 Februari – Seramai 20 pelajar Institut Latihan Perindustrian (ILP) Selandar menyertai Klinik Tenis secara percuma anjuran Persatuan Lawn Tenis Melaka (MLTA).

Presiden MLTA, Muhammad Shahrul Hafidz Ab Rahim berkata penglibatan pelajar ILP terbabit bertujuan untuk mempromosikan sukan tenis kepada semua golongan usia.

“Matlamat kita mahu memperkenalkan konsep ‘Tennis For All’, sebelum ini ada yang kata sukan ini hanya buat golongan elit sahaja, itu tidak benar.

“Sejak beberapa tahun ini MLTA aktif menganjurkan klinik tenis percuma, peserta pula dalam kalangan pelajar sekolah, orang awam dan mereka datang secara individu.

“Jadi dengan kehadiran pelajar dan tenaga kerja ILP Selandar ini mungkin kita dapat juga mencungkil bakat baharu seterusnya melahirkan bintang tenis pada masa hadapan,” katanya kepada Melaka Hari Ini.

“Sukan tenis ini saya percaya, bukan untuk semua orang, ikutkan di ILP mempunyai gelanggang tenis namun telah diubah suai menjadi gelanggang futsal.


RM680 juta untuk seragam harga barang, subsidi tepung – Nanta

KOTA KINABALU, 17 Jan – Kerajaan memperuntukkan RM680 juta untuk Program Penyeragaman Harga, Program Penstabilan Harga dan Subsidi Tepung Gandum Kegunaan Am tahun ini, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata RM240 juta daripada jumlah berkenaan adalah untuk melaksanakan Program Penyeragaman Harga yang melibatkan Pengedaran Barang Perlu, Gas Petroleum Cecair dan Community Drumming.

“Sejumlah RM400 juta untuk Program Penstabilan Harga Minyak Masak dan RM40 juta untuk Subsidi Tepung Gandum Kegunaan Am,” katanya kepada pemberita selepas melancarkan Sistem Ulang siar Bersama Dewan Bandaraya Kota Kinabalu (DBKK) di Pasar Besar Kota Kinabalu di sini pagi tadi.

Turut hadir Menteri Pembangunan Masyarakat dan Kesejahteraan Rakyat Sabah Datuk Shahelmey Yahya, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sabah Georgie Abas dan Mayor Bandaraya Kota Kinabalu Datuk Noorliza Awang Alip.

Mengulas lanjut, Nanta berkata melalui program berkenaan kerajaan akan menanggung kos pengangkutan dan penghantar barang untuk membawa tujuh barangan kawalan dari pembekal di bandar ke kawasan-kawasan pedalaman terpilih.

“Program ini merangkumi Program Pengedaran Barang Perlu (beras, gula putih paket 1 kilo (kg), tepung gandum kegunaan am paket 1kg/ tepung gandum bukan kegunaan am paket 1kg, minyak masak paket 1kg/ botol 1 liter), Gas Cecair Petroleum (LPG) dan Community Drumming (Petrol RON95 dan Diesel).

Beliau berkata program yang dilaksanakan oleh kerajaan itu dapat memastikan barangan berkenaan dijual mengikut harga yang ditetapkan kerana kos-kos penghantaran telah ditanggung oleh kerajaan.

“Saya telah melawat POS (Point of Sales) di Pulau Bum-Bum, POS Mayok, POS Amin dan POS Charleys di Kundasang untuk melihat sendiri bagaimana barang-barang tersebut dihantar oleh transporter, direkod dan dijual untuk dinikmati penduduk setempat dengan harga sama dinikmati di bandar-bandar di Malaysia.

Sementara itu, mengulas mengenai program pelancaran sistem itu, Nanta berkata alat ulang siar yang dipasang di pasar akan menjadi rujukan dan saluran advokasi berkenaan norma baharu dan maklumat berguna lain untuk masyarakat.

“Sehingga kini, KPDNHEP telah memasang 6 unit iaitu di Pasar Utama Pekan Rabu Kedah, Pasar Chowrasta GeorgeTown, Pasar Payang Kuala Terengganu, Pasar Utama Siti Khadijah Kota Bharu, Pasar Besar Satok Kuching, Pasar Tamu Kapit dan kini di Pasar Besar Kota Kinabalu.- BERNAMA